**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 6 Ιουλίου 2018, ημέρα Παρασκευή και ώρα 10.15΄, στην **Αίθουσα** «Προέδρου Γιάννη Νικ. Αλευρά» (151) του **Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης: Ενημέρωση από τον Υπουργό Αγροτικής Ανάπτυξης και Τροφίμων, κ. Ευάγγελο Αποστόλου, σύμφωνα με το άρθρο 36 παρ. 5 του Κανονισμού της Βουλής, σχετικά με τις εξελίξεις που λαμβάνουν χώρα αυτή την περίοδο στην Ευρωπαϊκή Επιτροπή στο ζήτημα που αφορά τη μετά το 2020 Κοινή Αγροτική Πολιτική (ΚΑΠ).

 Στη συνεδρίαση παρέστησαν o Υπουργός Αγροτικής Ανάπτυξης και Τροφίμων, κ. Ευάγγελος Αποστόλου και ο Γενικός Γραμματέας Αγροτικής Πολιτικής και Διαχείρισης Κοινοτικών Πόρων, κ. Χαράλαμπος Κασίμης.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Δημαράς Γεώργιος, Δημητριάδης Δημήτριος, Δρίτσας Θεόδωρος, Κυρίτσης Γεώργιος, Καματερός Ηλίας, Καραγιάννης Ιωάννης, Καρακώστα Εύη, Τριανταφυλλίδης Αλέξανδρος, Καφαντάρη Χαρά, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Σέλτσας Κωνσταντίνος, Σπαρτινός Κωνσταντίνος, Τελιγιορίδου Ολυμπία, Τζάκρη Θεοδώρα, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Μπακογιάννη Θεοδώρα (Ντόρα), Πλακιωτάκης Ιωάννης, Στύλιος Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Δελής Ιωάννης, Συντυχάκης Εμμανουήλ, Μωραΐτης Νικόλαος, Κατσίκης Κωνσταντίνος, Λαζαρίδης Γεώργιος, Αμυράς Γεώργιος και Μίχος Νικόλαος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι Βουλευτές, καλημέρα σας. Συνεδριάζει σήμερα η Διαρκής Επιτροπή Παραγωγής και Εμπορίου, με θέμα ημερήσιας διάταξης την ενημέρωση από τον Υπουργό Αγροτικής Ανάπτυξης και Τροφίμων, κ. Ευάγγελο Αποστόλου, σχετικά με τις εξελίξεις που λαμβάνουν χώρα αυτή την περίοδο στην Ευρωπαϊκή Επιτροπή στο ζήτημα που αφορά τη μετά το 2020 Κοινή Αγροτική Πολιτική (ΚΑΠ).

Το λόγο έχει κ. Υπουργός.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Να σας ευχαριστήσω για τη σημερινή συνάντηση, η οποία έρχεται, ως συνέχεια της προηγούμενης που είχαμε, όπου σας είχαμε παρουσιάσει τις θέσεις της Ελλάδας απέναντι στις προτάσεις που είχε καταθέσει η Ευρωπαϊκή Επιτροπή. Η συνεδρίαση πρέπει να έγινε κοντά στο μήνα Μάρτιο με Απρίλιο. Όπως αντιλαμβάνεστε, από τότε μέχρι σήμερα, έχουν γίνει πολλές συναντήσεις, αναδείχθηκαν πολλές προσεγγίσεις, ειδικότερα σε θέματα προϋπολογισμού της ΚΑΠ υπήρξαν και στοιχεία, κατέληγαν σε ποσά, τα οποία δεν έχουν οριστικοποιηθεί όλα αυτά, αλλά οπωσδήποτε είναι μια πρώτη, θα έλεγα, προσέγγιση.

Ένα δεν έγινε αυτή την περίοδο. Δεν άλλαξε καθοριστικά, ειδικά ο προϋπολογισμός και βεβαίως, αντιλαμβάνεστε ότι από την ώρα που για μας ήταν το κυρίαρχο, δεν άλλαξαν και οι δικές μας απόψεις. Όχι μόνο παραμένουμε σταθεροί στο θέμα, τουλάχιστον, της διατήρησης της Κοινής Αγροτικής Πολιτικής στα επίπεδα τα σημερινά, αλλά θα σας έλεγα ότι πρωταγωνιστήσαμε και στη συγκρότηση συμμαχιών που αυτή την ώρα, σε επίπεδο Συμβουλίου Υπουργών, φαίνεται ότι είναι πλειοψηφία και, μάλιστα, ευρεία πλειοψηφία με ένα στόχο, τουλάχιστον, να παραμείνει η Κοινή Αγροτική Πολιτική στα σημερινά επίπεδα.

Στο πιο πρόσφατο προηγούμενο Συμβούλιο Υπουργών της Ε.Ε., στις 18 Ιουνίου, ο Επίτροπος κ. Hogan, παρουσίασε ένα πακέτο μεταρρυθμίσεων για τη νέα ΚΑΠ, νομοθετικές ρυθμίσεις για το στρατηγικό σχέδιο για τη χρηματοδότηση, τη διαχείριση και την παρακολούθηση κ.ά.

Εμείς, δεν διαφοροποιηθήκαμε από τις θέσεις που, ουσιαστικά, τις εκφράζουμε από το 2017, όταν ξεκίνησαν οι σχετικές συζητήσεις. Θεωρούμε ότι είναι αδικαιολόγητο η νέα Κοινή Αγροτική Πολιτική να καλείται να σηκώσει το βάρος των νέων προκλήσεων που αντιμετωπίζει η Ε.Ε., προκλήσεις που έχουν σχέση με το προσφυγικό και το Brexit. Άρα, λοιπόν, για όλα αυτά τα θέματα, αντιλαμβάνεστε ότι δεν είναι δυνατόν να δεχθούμε να τα επωμιστεί ο αγροτικός χώρος στην Ε.Ε..

Για αυτό, λοιπόν, τονίσαμε ιδιαίτερα ότι πρέπει να παραμείνει στα σημερινά επίπεδα, πόσο μάλλον όταν στην όλη λειτουργία του Συμβουλίου των Υπουργών, υπήρξαν θέματα τα οποία δεν μπορέσαμε, ως Συμβούλιο, να αναδείξουμε. Σε αυτό που επιμένουμε μέχρι σήμερα, είναι το κομμάτι των επιπτώσεων από τις κλιματικές αλλαγές στο γεωργικό και στον αγροτικό χώρο. Ο αγροτικός χώρος ξεκίνησε, ως κατηγορούμενος, ότι είναι αυτός που την προκαλεί. Αυτό το κλίμα, σταδιακά, ανατρέπεται, όχι, όμως, πλήρως γιατί, όντως, οι αρνητικές επιπτώσεις ήταν περισσότερο στη γεωργία, παρά σε οτιδήποτε άλλο ευρύτερα περιβαλλοντικά.

Θα σταθώ και πάλι στο θέμα των πόρων, το οποίο θεωρούμε πολύ σημαντικό, γιατί η ύπαιθρος της Ευρώπης και όχι μόνο η ελληνική, έχει ανάγκη αυτούς τους πόρους, κυρίως, γιατί διασφαλίζουν τη βιωσιμότητα και την κοινωνική συνοχή της υπαίθρου, όχι μόνο στην Ελλάδα αλλά και ευρύτερα. Όπως γνωρίζετε, βρεθήκαμε αντιμέτωποι με μια πρόταση μείωσης, τόσο του προϋπολογισμού της ΚΑΠ, όσο και των άμεσων ενισχύσεων, εξαιτίας του αιτήματος που υπάρχει από πολλές χώρες, της πλήρους εξωτερικής σύγκλισης που για εμάς σημαίνει μείωση των άμεσων ενισχύσεων. Εμείς αντιταχθήκαμε και στα δύο θέματα.

Η τελευταία πρόταση της Ευρωπαϊκής Επιτροπής στην κατανομή των πόρων στην Κοινή Αγροτική Πολιτική για τη χώρα μας σε τρέχουσες τιμές, με βάση την πληροφόρηση που έχουμε και τις αναλύσεις που έχουμε κάνει, δείχνει ότι εάν πάρουμε, ως σημείο αναφοράς το 2020 που το συνολικό ποσό είναι 19.461.000.000 για την επταετία που διανύουμε, η νέα πρόταση ανέρχεται στα 18.263.000.000, δηλαδή, έχουμε μια απώλεια της τάξης του 1.198.000.000. Συνολικά, λοιπόν, και για τους δύο πυλώνες έχουμε απώλεια 6,16%.

Αυτό, επειδή υπήρχε μια πορεία εξωτερικής σύγκλισης στην προηγούμενη προγραμματική περίοδο, δηλαδή, για παράδειγμα, ενώ το 2014 είχαν 2,2 δισ., το 2019 αυτό μειώνεται σε 2,11. Είναι μια πορεία, η οποία έχει τουλάχιστον στην προηγούμενη προγραμματική περίοδο. Εάν, λοιπόν, αυτή η πορεία συνεχιστεί, τότε έχουμε την άλλη απώλεια, που σας είπα. Εάν αυτό δεν συνεχιστεί, επειδή μιλάμε για μια άλλη καινούργια προγραμματική περίοδο, άρα, λοιπόν, εμείς βρισκόμαστε αυτή την ώρα μεταξύ 6,16 και 9,63 σε τρέχουσες τιμές. Υπάρχουν δύο σενάρια. Το πιο πιθανό είναι το πρώτο σενάριο.

Υπάρχουν, όμως, κι άλλες αναλύσεις σε σταθερές τιμές, όπως αυτή του Ευρωπαϊκού Κοινοβουλίου, όπου οι απώλειες υπερδιπλασιάζονται, αφού ξεπερνούν το 10% στον πρώτο πυλώνα, αντί για 3,9 που μιλούσαμε στα προηγούμενα σενάρια, φτάνουν στο 25% για το διαρθρωτικό ταμείο του πυλώνα ΙΙ, άλλες πιο μετριοπαθείς 9,5% απώλεια στον πυλώνα Ι, 21% στην αγροτική ανάπτυξη.

Πάντως, το επιχείρημα της Ευρωπαϊκής Επιτροπής ότι «ο τρόπος υπολογισμού εφαρμόστηκε σε τρέχουσες τιμές και στις προηγούμενες περιόδους», όντως έχει μια ορθότητα. Αυτό δεν σημαίνει όμως ότι δεν είχε απώλεια, όλα τα προηγούμενα χρόνια, εξαιτίας της συμφωνίας που σας είχα πει για μια προοδευτική σύγκλιση.

Εμείς, λοιπόν, μετά από αυτή την εξέλιξη, που πλέον είχαμε μπροστά μας ποσά και εμφανιζόταν ότι όντως υπάρχει αυτή η απώλεια, εκτιμήσαμε ότι έπρεπε, να δημιουργήσουμε ένα μέτωπο μαζί με τα κράτη-μέλη, αλλά και την πλειοψηφία του Ευρωπαϊκού Κοινοβουλίου που ζητούν να διατηρηθεί η χρηματοδότηση της κοινής αγροτικής πολιτικής στα σημερινά τουλάχιστον επίπεδα. Άρα, λοιπόν, μετά από επαφές που είχαμε με άλλους ομολόγους Υπουργούς, συντάξαμε ένα κοινό υπόμνημα μαζί με τους Υπουργούς Ισπανίας, Γαλλίας, Πορτογαλίας, Ιρλανδίας και Φιλανδίας, με το οποίο ζητάμε τη διατήρηση των πόρων στα σημερινά επίπεδα.

Το υπόμνημα αυτό το παρουσιάσαμε στο περασμένο από τις 18 Ιουνίου Συμβούλιο Υπουργών στο Λουξεμβούργο. Εκεί, πέραν της στήριξης από τους Υπουργούς που είχαν πάρει την πρωτοβουλία, βρήκε ανταπόκριση και από άλλους εννέα Υπουργούς. Ήδη, οι πληροφορίες που έχουμε μέχρι σήμερα είναι ότι 22 κράτη-μέλη στηρίζουν την προσπάθεια αυτή.

Μάλιστα, στις 22/9 σε μια Αγροτική Ημερίδα στη Γαλλία και ο Πρόεδρος Μακρόν αναφέρθηκε στο συγκεκριμένο κείμενο. Άρα, λοιπόν, είμαστε σε καλό δρόμο, σε ό,τι αφορά τη στήριξη.

Βεβαίως, επειδή, ιδιαίτερα αυτό το κομμάτι, είναι ένα θέμα που θα κριθεί σε επίπεδο κορυφής, αντιλαμβάνεστε ότι και ο δικός μας Πρωθυπουργός έχει ενημερωθεί, όπως και όλα τα κράτη-μέλη που συντονιζόμαστε σε αυτή την προσπάθεια και θα επιχειρήσουμε, όσο το δυνατόν, να την αναδείξουμε.

Η άλλη πρόταση που είναι μπροστά μας και είχε πάρα πολλές δυσκολίες -και ιδιαίτερα στην αρχή- είναι αυτή της πλήρους εξωτερικής σύγκλισης των άμεσων ενισχύσεων. Είναι ένα αίτημα πολλών κρατών - μελών και μας δημιουργεί μεγάλο πρόβλημα.

Εκείνο που θέλω να σας πω, για να δείτε πόσο μεγάλο είναι και αυτό το ζήτημα, είναι ότι εμείς αυτή την ώρα έχουμε 570 € περίπου, ανά εκτάριο, άμεσες ενισχύσεις. Βρισκόμαστε στην κορυφή, είμαστε μετά τη Μάλτα, όταν ο μέσος όρος της Ε.Ε. διαμορφώνεται στα 258 €, ανά εκτάριο.

Όλο αυτό το χρονικό διάστημα, από την ώρα της ανακοίνωσης της συγκεκριμένης πρότασης, μέχρι σήμερα, αλλά και ιδιαίτερα μέχρι την προηγούμενη συνεδρίαση στις 18 Ιουνίου, προσπαθήσαμε, όσο το δυνατόν, να πείσουμε ότι η ενίσχυση με βάση την έκταση δεν αποδίδει τη συνολική και την αντικειμενική εικόνα της κατανομής των ενισχύσεων μεταξύ των γεωργών των χωρών μελών της Ε.Ε..

Επιμέναμε ότι για να είναι κάποιος αντικειμενικός στη συγκεκριμένη προσέγγιση, θα πρέπει, οπωσδήποτε, να λάβει υπόψη του το μέγεθος των εκμεταλλεύσεων, όπου εκεί, ενώ είμαστε από τις πρώτες χώρες ανά εκτάριο, σε ό,τι αφορά τις ενισχύσεις, ανά εκμετάλλευση, είμαστε από τις τελευταίες. Να λάβει υπόψη την πολυμορφία και τη δυσκολία που έχει η ελληνική γεωργία και τις άλλες οικονομικές δραστηριότητες στα κράτη- μέλη, όπου, ιδιαίτερα, σε εμάς αποδεικνύεται η μεγάλη απόσταση που υπάρχει μεταξύ του αγροτικού εισοδήματος και του μέσου εισοδήματος των υπολοίπων παραγωγικών, κοινωνικών ομάδων.

Θα σας έλεγα, λοιπόν, ότι προσπαθήσαμε, αναπτύσσοντας ένα σκεπτικό και όταν ήρθε η σχετική συζήτηση στο Συμβούλιο Υπουργών, αυτό που σε πρώτη φάση καταφέραμε ήταν να απαλειφθεί ο όρος της «πλήρους εξωτερικής σύγκλισης». Μάλιστα, είχαμε και μια διαδικασία που είχε φθάσει σε συγκρουσιακό επίπεδο και τελικά, με μία ψηφοφορία 23 ψήφων υπέρ και 5 κατά, πέρασε η μη πλήρης συμμόρφωση.

Από κει και πέρα, παρουσιάστηκε αργότερα μια πρόταση από πλευράς της Επιτροπής, βάζοντας ένα ποσοστό 80%, πάνω από το 50% και παίζοντας με τέτοιους όρους. Αυτό που καταλήγει ως ερμηνεία είναι ότι η απώλεια που θα είχαμε, έτσι κι’ αλλιώς, εάν μπαίναμε στη λογική της συνέχισης της σύγκλισης που είχαμε την προηγούμενη Προγραμματική Περίοδο, όπου, περίπου, είχαμε γύρω στα 100 εκατ., να χάνουμε από τις άμεσες ενισχύσεις. Εάν συνεχιστεί αυτή η διαδικασία, θα χάσουμε γύρω στα 700 με 750 εκατομμύρια. Με τον τρόπο αυτό θα γίνει ,το συγκεκριμένο κομμάτι, τα 750 μειώνονται στα 150 εκατ. και μιλάμε για ένα βάθος επταετίας.

Βεβαίως, να ξεκαθαρίσουμε ότι δεν έχει κριθεί ακόμη τίποτα. Γι' αυτό εμείς προσπαθούμε για λόγους στρατηγικής, να δούμε πώς θα το διαχειριστούμε. Κρατάμε λίγο χαμηλά το συγκεκριμένο θέμα. Είναι ανοιχτό. Έχουμε μπροστά μας πάλι από τα κράτη που αντιδρούν, όπως οι Βαλτικές χώρες, η Ρουμανία, η Πορτογαλία, η Σλοβακία, η Πολωνία, στο άλλο κομμάτι που σας είπα το συνολικό της ΚΑΠ έχουμε μια κοινή συμπόρευση. Αυτοί εξακολουθούν να επιμένουν για πλήρη σύγκλιση.

Άρα, λοιπόν, εμείς αυτό που τουλάχιστον καταστήσαμε σαφές είναι ότι το κόστος της πολιτικής επιλογής που έγινε με την ένταξη των νέων χωρών τότε δηλαδή να τους δοθούν μειωμένες ενισχύσεις και όχι με βάση το μέσο όρο. Γιατί τότε απαιτούσε αύξηση του Προϋπολογισμού για να πάρουν τα συγκεκριμένα χρήματα. Άρα, λοιπόν, αν θέλει να φτάσουν μέχρι εκεί να το αντιμετωπίζει η Ε.Ε. οφείλει τουλάχιστον να αυξήσει τον Προϋπολογισμό αν θέλει να καλύψει. Γιατί πραγματικά, το αίτημα έχει και μια βάση, κατανέμοντας ουσιαστικά τη σύγκλιση αναλογικά στα κράτη.

Αυτά μέχρι σήμερα είναι γνωστά. Και η συζήτηση συνεχίζεται. Στις 18 Ιουλίου στις Βρυξέλλες έχουμε ένα Συμβούλιο. Πάλι έρχεται μια δέσμη μέτρων που αφορά τη μεταρρύθμιση της ΚΑΠ. Θέματα που έχουν σχέση με τα στρατηγικά σχέδια με την τροποποίηση κανονισμών με τη χρηματοδότηση και διαχείριση. Δηλαδή, ουσιαστικά, επανέρχονται και βέβαια σε μια κατεύθυνση να γίνουν, όσο το δυνατόν, πιο συγκεκριμένα.

Άρα, λοιπόν, θα ισχύει από την πλευρά μας μια τοποθέτηση. Καταρχήν, θα ήθελα πάνω σε μερικά θέματα που θα τεθούν να υπάρχει και από τη δική σας πλευρά μια τοποθέτηση, που θα μας φανεί πολύ χρήσιμη την επόμενη Δευτέρα στη σχετική συζήτηση που θα γίνει στις Βρυξέλλες. Κυρίως, η συζήτηση θα επικεντρωθεί σε ζητήματα απλούστευσης της ΚΑΠ και επικουρικότητας που δείχνουν ουσιαστικά, ότι έχουμε ένα νέο μοντέλο λειτουργίας, σύμφωνα με το οποίο η Ευρωπαϊκή Επιτροπή καθορίζει τις βασικές πολιτικές παραμέτρους, ενώ τα κράτη-μέλη φέρουν την ευθύνη για τον τρόπο επίτευξης των στόχων μέσα από την κατάθεση συγκεκριμένου στρατηγικού σχεδίου. Ένα στρατηγικό σχέδιο, το οποίο θα εγκριθεί εντός οκτώ μηνών και βεβαίως, η παρακολούθηση της υλοποίησής του θα γίνεται σε όλη τη διάρκεια της προγραμματικής περιόδου με συγκεκριμένους στόχους, με δυνατότητα διόρθωσης και βεβαίως, αντιλαμβάνεσθε, όταν δεν επιτυγχάνονται οι στόχοι από τη δική τους πλευρά αναδεικνύονται άλλου είδους προβλήματα.

Εμείς, επειδή είχε τεθεί ξανά αυτό το ζήτημα, όπως και τώρα, στη συζήτηση που θα γίνει, πάλι θα εκφράσουμε τις ανησυχίες μας, γιατί χρειαζόμαστε να υπάρχει μια ευελιξία σε ό,τι αφορά στη διαχείριση από τα κράτη - μέλη. Άρα, όπως αντιλαμβάνεστε, αυτή η ευελιξία αν χρησιμοποιηθεί ως πρόσχημα για συγχρηματοδότηση είναι ένα ζήτημα ανοιχτό, το ζητάνε πάρα πολλά κράτη, βασικοί «παίκτες» κράτη-μέλη. Δηλαδή, να ανοίξει το θέμα της συγχρηματοδότησης, που όπως αντιλαμβάνεστε, σημαίνει επανεθνικοποίηση της κοινής αγροτικής πολιτικής και σε μια τέτοια διαδικασία δεν υπάρχει περίπτωση εμείς να μπούμε γιατί ούτε καν μπορούμε να ανταγωνιστούμε τέτοιες τακτικές.

Επίσης, θα υπάρξουν θέματα που έχουν σχέση και με ζητήματα αιρεσημότητας που είναι ένα πάρα πολύ σοβαρό πρόβλημα που αναδεικνύεται. Θα σας μιλήσει ιδιαίτερα για αυτό ο Γραμματέας. Όπως, επίσης, θέματα που έχουν σχέση με τις υποχρεώσεις και δεσμεύσεις όσον αφορά τα κράτη μέλη, σε θέματα ιδιαίτερα περιβαλλοντικά, έχουμε φτάσει σε ένα σημείο όπου πλέον ξεπερνάει το όριο του 30% του συνολικού ποσού να κατατίθεται για περιβαλλοντικά θέματα. Φτάνουμε στο 50%, το οποίο μπορεί ως προσέγγιση να έχει τη θετική φιλοπεριβαλλοντική, αλλά αντιλαμβάνεστε τι προβλήματα δημιουργίας έλλειψης πόρων για άλλες δραστηριότητες, γενικότερα του χώρου μπορεί να δημιουργήσουν και σύγχυση και πρόσθετο δημοσιονομικό κόστος και γενικά, στη διαχείριση πάρα πολλά προβλήματα.

Θα κλείσω, λέγοντας και πάλι ότι εμείς θα συνεχίσουμε τη συμμαχία που έχουμε με τα συγκεκριμένα κράτη και πραγματικά, θα επιμείνουμε, ότι τουλάχιστον το επίπεδο του προϋπολογισμού να μη μειωθεί, να μην συσχετιστεί το ποσό που αφορά το αγροτικό κομμάτι με το υπόλοιπο κομμάτι του ταμείου συνοχής. Μην μπούμε στη λογική αυτή γιατί ενδέχεται η χώρα μας, λόγω των προκλήσεων που υπάρχουν, ιδιαίτερα με το προσφυγικό, αλλά και με άλλα, να έχει από πλευράς ταμείου συνοχής αυξημένους πόρους, αυτό να μην συμβεί σε βάρος του αγροτικού χώρου.

Άρα, λοιπόν, εμείς θα επιμείνουμε στη συνεργασία μας. Θα επιμείνουμε να έχουμε και το Ευρωπαϊκό Κοινοβούλιο μιας και οι θέσεις του είναι που μας βοηθάνε, αλλά θα σας έλεγα ότι ιδιαίτερα αυτή την περίοδο, βρισκόμαστε σε επαφή με τον αγροτικό χώρο, με τους φορείς, με όλους όσους τον εκπροσωπούν, ούτως ώστε να είναι και αυτοί ενημερωμένοι για να μπορέσουμε, όσο το δυνατόν, σε αυτή την προσπάθεια να έχουμε καλύτερο αποτέλεσμα.

ΜΙΧΑΗΛ ΤΖΕΛΕΠΗΣ: Μας λέτε ποια είναι τα έξι κράτη;

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Τα είπα και θα τα επαναλάβω. Γαλλία, Ισπανία, Ελλάδα, Πορτογαλία, Φιλανδία και Ιρλανδία και απέναντί μας είναι βαλτικές και οι άλλες χώρες, οι νέες κυρίως, αυτές που μπήκαν στο θέμα της πλήρους σύγκλισης.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κασίμης.

ΧΑΡΑΛΑΜΠΟΣ ΚΑΣΙΜΗΣ (Γενικός Γραμματέας Αγροτικής Πολιτικής και Διαχείρισης Κοινοτικών Πόρων): Καταρχήν, θα ήθελα να πω δύο λόγια για το ζήτημα του προϋπολογισμού πριν περιγράψω πιο αναλυτικά αυτό που αναφέρεται, ως η αρχιτεκτονική της νέας ΚΑΠ. Σε ό,τι αφορά τον Προϋπολογισμό, αυτή τη στιγμή, η ΚΑΠ απορροφά περίπου το 38% του Κοινοτικού Προϋπολογισμού.

Θέλω να θυμίσω ότι κάποτε ήταν 54% και με τη νέα πρόταση κατεβαίνει περίπου στο 30%. Παρ’ όλα αυτά είναι ο τομέας, ο οποίος απορροφά το υψηλότερο ποσοστό των πόρων του ενωσιακού προϋπολογισμού.

Το δεύτερο, αφορά το ύψος των πόρων της ΚΑΠ που εισρέουν στη χώρα. Αυτό αποτελεί περίπου το 50% των καθαρών εισροών πόρων από την Ευρωπαϊκή Επιτροπή. Δηλαδή, η βαρύνουσα σημασία του αγροτικού τομέα και με όρους πόρων που έρχονται στη χώρα θεωρώ ότι είναι εξαιρετικά σημαντικοί και πρέπει να προφυλάξουμε, όπως είπε και ο Υπουργός με κάθε τρόπο αυτό το μέγεθος. Τώρα, αυτή η συζήτηση για τον Προϋπολογισμό μας έδωσε την ευκαιρία να εξετάσουμε διάφορες συμμαχίες. Εγώ θέλω να καταθέσω ότι κατά την άποψή μου, οι συμμαχίες αυτές είναι συμμαχίες για την υποστήριξη των συγκεκριμένων στόχων που θέτει η χώρα μας με σκοπό να διεκδικήσει και δεν έχουν άλλου τύπου χαρακτήρα. Δεν είναι, δηλαδή, η Συμμαχία του Νότου, η Συμμαχία της Νοτιοανατολικής Ευρώπης κ.λπ.., δεν υπάρχει τέτοιο θέμα και αυτό αποδεικνύεται και από το γεγονός ότι είναι άλλου χαρακτήρα η Συμμαχία την οποία ξεκινήσαμε για τη μη μείωση του προϋπολογισμού κυρίως, και άλλη η συμμαχία και ετερόκλητη η συμμαχία για την εξωτερική σύγκλιση.

Για την όποια εξωτερική σύγκλιση, θεωρώ ότι είναι μια μεγάλη επιτυχία της χώρας μας, γιατί έκανε και διμερείς συσκέψεις και επιπλέον για τον σκοπό αυτό συναντήθηκε με τον ίδιο τον Επίτροπο Χόγκαν, του οποίου θέσαμε όλη την επιχειρηματολογία για να μην οδηγηθούμε σε πλήρη εξωτερική σύγκλιση.

Αυτό, θεωρώ ότι έπαιξε σημαντικό ρόλο, ώστε ο Επίτροπος να «δει με άλλο μάτι» τα επιχειρήματα των χωρών, οι οποίες θα υποστούν σοβαρές συνέπειες σε ό,τι αφορά την εξωτερική σύγκλιση. Άρα, ποια είναι η πρόταση, σήμερα, για την εξωτερική σύγκλιση; Ότι οι χώρες, οι οποίες βρίσκονται κάτω από το 90% του μέσου κοινοτικού όρου στις ενισχύσεις, θα φτάσουν στο τέλος της επόμενης προγραμματικής περιόδου στο 50% αυτής της διαφοράς.

Αλλά, όλη αυτή η συζήτηση περί ύψους προϋπολογισμού, θεωρώ ότι θα χάσει το νόημά της, εάν δεν δούμε το δεύτερο σκέλος της συζήτησης που είναι η αρχιτεκτονική της Νέας ΚΑΠ και αυτό γιατί; Εγώ, θα πω πολύ συνοπτικά τα βασικά σημεία, γιατί καταλαβαίνετε ότι είναι εξαιρετικά μεγάλο το θέμα. Διότι, η Νέα ΚΑΠ, συνδέει στόχους πολιτικής με αποτελέσματα και δείκτες επιδόσεων, οι οποίες επιδόσεις θα επηρεάσουν τους πόρους που θα εισρέουν στη χώρα. Αυτό θεωρώ ότι είναι εξαιρετικά σημαντικό γιατί αλλάζει εντελώς η φιλοσοφία. Αυτό είναι το ένα ζήτημα και θα σας πω περισσότερα αργότερα.

ΓΕΩΡΓΙΟΣ ΑΜΥΡΑΣ: (Ομιλεί εκτός μικρόφωνου)

ΧΑΡΑΛΑΜΠΟΣ ΚΑΣΙΜΗΣ (Γενικός Γραμματέας Αγροτικής Πολιτικής και Διαχείρισης Κοινοτικών Πόρων): Όχι απαραίτητα. Αυτό μπορεί να συνεπάγεται- αν επιτρέπεται να απαντήσω σ' αυτό- αυτό που θέλω να πω είναι ότι δεν μπορούμε να αγνοούμε τι θα χρειαστεί να κάνουμε για να μην χάσουμε πόρους, ακόμη και εάν είχαμε αύξηση των πόρων. Καταλαβαίνετε τι θέλω να πω; Γιατί, αλλάζει όλη η προσέγγιση. Άρα, δεν μπορεί να γίνει η συζήτηση μόνο για τον προϋπολογισμό χωρίς να δούμε ποιο είναι το καινούργιο μοντέλο.

Το δεύτερο θέμα που είναι εξαιρετικής σημασίας είναι ότι αλλάζει η ίδια η δομή της ΚΑΠ. Δεν υπάρχει πλέον, πρώτος και δεύτερος πυλώνας στις ΚΑΠ. Η στρατηγική είναι ενιαία. Οι πρώην πυλώνες συνομιλούν στον σχεδιασμό, συν-σχεδιάζουν στόχους, θα συνεκτιμηθούν και αξιολογηθούν οι επιδόσεις και εξ’ αυτού, θα οδηγηθούμε στην εκταμίευση, ας το πούμε έτσι.

Άρα, ένα πρώτο μεγάλο θέμα είναι το Εθνικό Στρατηγικό Σχέδιο, το οποίο πρέπει να συντάξει η χώρα, το οποίο Εθνικό Στρατηγικό Σχέδιο θα συνταχθεί στη βάση των στόχων πολιτικής που έχει θέσει η Ευρωπαϊκή Επιτροπή. Ποιοι είναι οι στόχοι πολιτικής; Είναι τρεις Γενικοί Στόχοι Πολιτικής και Εννέα Ειδικοί Στόχοι Πολιτικής, οι οποίοι εξειδικεύουν τους τρεις Γενικούς.

Εάν χρειάζεται να τους πω, τότε να τους επαναλάβω. Ο πρώτος Γενικός Στόχος είναι η προώθηση ενός «έξυπνου», ανθεκτικού, διαφοροποιημένου γεωργικού τομέα που θα διασφαλίζει την επισιτιστική ασφάλεια- κι εδώ μπαίνουν και τα ζητήματα της βιωσιμότητας και της ανταγωνιστικότητας. Ο δεύτερος είναι αυτός που έχει να κάνει με το περιβάλλον, την ευζωία, το κλίμα και ο τρίτος στόχος είναι αυτός που έχει να κάνει με την κοινωνικοοικονομική συνοχή και ανάπτυξη των αγροτικών περιοχών.

Εγώ, βρίσκω εξαιρετικά ενδιαφέροντες τους οριζόντιους, εγκάρσιους στόχους της πολιτικής, οι οποίοι είναι η καινοτομία, η γνώση, η δημογραφική ανανέωση και ψηφιοποίηση. Αυτά τα στοιχεία θα καθορίσουν τη σύνταξη του Εθνικού μας Στρατηγικού Σχεδίου και με βάση αυτό το Εθνικό Στρατηγικό Σχέδιο που θα έχει στόχους πολιτικής θα θέτει μέχρι και τους δείκτες που επιδιώκουμε να έχουμε από αυτούς τους στόχους και με βάση αυτούς θα αξιολογηθούμε.

Επόμενο στοιχείο, το οποίο είναι εξαιρετικά σημαντικό. Η αξιολόγηση θα γίνεται σε ετήσια βάση, αλλά και σε πολυετή βάση, οι δε επιδόσεις θα κρίνονται στην ίδια διαδικασία. Η χώρα θα έχει το δικαίωμα να κάνει μια ετήσια τροποποίηση, όπως κάνει στο Πρόγραμμα Αγροτικής Ανάπτυξης και προφανώς, αυτή η τροποποίηση θα πρέπει να ενσωματώνει τις παρατηρήσεις. Εάν δεν ανταποκρίνεται η χώρα σε αυτά τα αποτελέσματα και τις επιδόσεις θα γίνονται παρατηρήσεις και υπάρχει το ενδεχόμενο να υπάρχουν και κυρώσεις. Κυρώσεις θα υπάρχουν και στην περίπτωση που η χώρα δεν ανταποκριθεί να στήσει τις δομές εκείνες που απαιτούνται για την υλοποίηση της πολιτικής. Επομένως, αντιλαμβάνεστε ότι αλλάζει όλη η κατάσταση.

Δύο εξαιρετικής σημασίας στοιχεία είναι ότι υπάρχουν δύο βασικές αιρεσιμότητες. Η μια συνδέεται με το περιβάλλον και είναι μια ενισχυμένη αιρεσιμότητα, δηλαδή η αξιολόγηση των επιδόσεων θα έχει ως αιρεσιμότητα την ανταπόκριση στους περιβαλλοντικούς στόχους.

Εδώ, ουσιαστικά έχουμε τη συνένωση του «Πρασινίσματος» και της πολλαπλής συμμόρφωσης. Δεν ξέρω, εάν ορισμένοι συνάδελφοι εδώ βρίσκουν πολύ τεχνικούς τους όρους, αλλά ουσιαστικά το περιβάλλον έρχεται να επηρεάσει σημαντικά την αξιολόγηση αυτών των επιδόσεων. Περιβάλλον - κλίμα - δημόσια υγεία - υγεία των ζώων - φυτών - καλή μεταχείριση - ασφάλεια τροφίμων.

Υπάρχουν, επίσης, οι κοινοί δείκτες, οι οποίοι συνδέονται με τους στόχους που βάζουμε, τα αποτελέσματα και τις επιδόσεις, οι οποίοι επίσης είναι αιρεσιμότητα για να γίνει η τελική εκκαθάριση των δαπανών.

Τέλος, σχετικά με την ανταπόκριση σ’ αυτούς τους στόχους. Εάν η χώρα ανταποκριθεί στο 90% των περιβαλλοντικών στόχων έχει και ένα μπόνους 5% στο τέλος της προγραμματικής περιόδου. Πώς δομείται μετά την κατάργηση των πυλώνων;

Η λογική των πυλώνων καταργείται. Η στρατηγική είναι έννοια και ονομάζονται παρεμβάσεις. Έχουμε τις παρεμβάσεις των άμεσων ενισχύσεων, τις τομεακές παρεμβάσεις, που είναι η παλιά κοινή οργάνωση της αγοράς και τις παρεμβάσεις της αγροτικής ανάπτυξης.

Δύο λόγια για τις παρεμβάσεις των άμεσων ενισχύσεων, γιατί εδώ υπάρχουν κάποια πολύ ενδιαφέροντα στοιχεία. Στις άλλες παρεμβάσεις δεν υπάρχουν πολύ σημαντικές αλλαγές.

Οι ενισχύσεις αλλάζουν φιλοσοφία και δομή. Πρώτον, η χώρα διαμορφώνει τη βασική εισοδηματική ενίσχυση για τη βιωσιμότητα. Το πώς θα το κάνουμε αυτό θα εξαρτηθεί από το τι ορισμούς δίνουμε εμείς, ως χώρα, σε μια σειρά μεγέθη. Επίσης, εισάγεται ένα πολύ ενδιαφέρον νέο στοιχείο - επιτρέψτε μου να πω, ότι μάλλον εμάς δεν θα μας επηρεάσει πολύ - η αναδιανεμητική ενίσχυση, η οποία προκύπτει από αυτό που λέμε «capping» οροφή στην ενίσχυση, στις εκμετάλλευσης μεταξύ 60.000 ευρώ και 100.000 ευρώ.

Δηλαδή, όποια εκμετάλλευση έχει ενίσχυση πάνω από 60.000 ευρώ μέχρι 75.000 ευρώ περικόπτεται το 25% και μπαίνει σε ένα «κουβά», ο οποίος θα συγκροτήσει την αναδιανομή.

ΜΙΧΑΗΛ ΤΖΕΛΕΠΗΣ: Το 5% των παραγωγών μας είναι.

ΧΑΡΑΛΑΜΠΟΣ ΚΑΣΙΜΗΣ (Γενικός Γραμματέας Αγροτικής Πολιτικής και Διαχείρισης Κοινοτικών Πόρων): Ναι, γι' αυτό λέω ότι δεν θα είναι μεγάλα τα μεγέθη που θα εισρεύσουν σ' αυτό το ταμείο. Από 75.000 ευρώ μέχρι 90.000 ευρώ, το 50% περικόπτεται και από 90.000 ευρώ μέχρι 100.000 ευρώ, το 75% και από 100.000 ευρώ και πάνω, όλο το ποσό. Αυτά τα ποσά δημιουργούν ένα ταμείο που στηρίζει την αναδιανεμητική εισοδηματική ενίσχυση που θα δώσει χώρας στις εκμεταλλεύσεις που θα ορίσει. Αυτό, είμαστε υποχρεωμένοι να το κάνουμε.

Τρίτη συμπληρωματική εισοδηματική ενίσχυση είναι αυτή που αφορά τους νέους γεωργούς. Το ενδιαφέρον στοιχείο εδώ, αναφορικά με την ενίσχυση των νέων γεωργών είναι ότι μέχρι σήμερα ήταν μέχρι 2% του προϋπολογισμού στις άμεσες ενισχύσεις, τώρα είναι τουλάχιστον 2%.

Αυτό έρχεται να υπηρετήσει μια πολιτική περί δημογραφικής ανανέωσης, δηλαδή μπορεί η χώρα να πει ότι εγώ θα βάλω παραπάνω χρήματα για την ενίσχυση των νέων αγροτών.

Επίσης, δημιουργείται μια νέα δυνατότητα επιπλέον εισοδηματικής ενίσχυσης, με αυτά που περιγράφει η πρόταση, ως eco schemes, δηλαδή, οικολογικά σχέδια. Η χώρα είναι υποχρεωμένη συντάξει ένα πακέτο ειδικών περιβαλλοντικών παρεμβάσεων, από το οποίο ο αγρότης μπορεί να επιλέξει εθελοντικά για να συμπληρώσει το εισόδημά του. Η χώρα είναι υποχρεωμένη να το συντάξει, ο αγρότης δεν είναι υποχρεωμένος να το πάρει.

Τέλος, υπάρχουν ειδικές ενισχύσεις, όπως η συνδεδεμένη εισοδηματική ενίσχυση, η οποία αυξάνεται από το 8% στο 10% συν 2% επιπλέον, εάν αφορά πρωτεϊνούχες καλλιέργειες. Επίσης, διατηρείται στις άμεσες παρεμβάσεις η ειδική ενίσχυση για το βαμβάκι που για τη χώρα μας είναι κάτι εξαιρετικά σημαντικό. Τέλος, διατηρείται η εισοδηματική ενίσχυση στους μικρούς γεωργούς.

Δεν θέλω να πω πολλά για τις τομεακές παρεμβάσεις, διότι διατηρούνται τα επιχειρησιακά προγράμματα σε μια σειρά τομείς. Σε ό,τι αφορά στον πρώην δεύτερο πυλώνα έχουμε τις παρεμβάσεις που έχουν να κάνουν με τα επενδυτικά σχέδια, με τις μειονεκτικές περιοχές, ζητήματα καινοτομίας και συνεργασίας, κατάρτισης κ.λπ..

Το περιβάλλον πρέπει να είναι τουλάχιστον 30% στις παρεμβάσεις αυτές. Επίσης, δίνεται το δικαίωμα μεταφοράς πόρων από τις άμεσες ενισχύσεις στις παρεμβάσεις της αγροτικής ανάπτυξης από 10% που ήταν σε 15% και δίνεται άλλο ένα 15%, εάν πηγαίνει στοχευμένα στο περιβάλλον. Το περιβάλλον γίνεται αντικείμενο κεντρικής σημασίας στην πολιτική αυτή.

ΜΙΧΑΗΛ ΤΖΕΛΕΠΗΣ: Το 30% είναι του εθνικού κονδυλίου ή της αγροτικής ανάπτυξης;

ΧΑΡΑΛΑΜΠΟΣ ΚΑΣΙΜΗΣ (Γενικός Γραμματέας Αγροτικής Πολιτικής και Διαχείρισης Κοινοτικών Πόρων): Αγροτικής ανάπτυξης, αλλά θα υπάρχουν και τα οικολογικά σχέδια, τα eco schemes και η δυνατότητα μεταφοράς άλλου ενός 15%, που εγώ δεν το βλέπω στην περίπτωση της χώρας μας να συμβαίνει από τον πρώτο πυλώνα στο δεύτερο, αποκλειστικά για το περιβάλλον.

Όλο αυτό το μοντέλο, κατά την άποψή μου, προϋποθέτει μια σοβαρή διοικητική αναδιάρθρωση. Κεντρικό στοιχείο αυτής της διοικητικής αναδιάρθρωσης είναι ότι τώρα μιλάμε για μια ενιαία διαχειριστική αρχή, η οποία θα συντονίζει, θα εποπτεύει, αφενός θα έχει τον σχεδιασμό, αφετέρου την εφαρμογή και την παρακολούθηση της νέας Κ.Α.Π.. Από δω και στο εξής δεν θα ισχύει, αυτό που ίσχυε μέχρι σήμερα.

Άρα, η χώρα χρειάζεται - και θα σας πω τι κάνουμε και εμείς - μια διοικητική ανασυγκρότηση για να υπηρετήσει αυτό το νέο σχέδιο.

Το δεύτερο, το οποίο θεωρώ ότι έχει εξαιρετική σημασία, είναι ότι όλη αυτή η δουλειά, η οποία προϋποθέτει την υποβολή ενός εθνικού στρατηγικού σχεδίου, απαιτεί από τώρα προετοιμασία με τις κατάλληλες εκείνες μελέτες, swot αναλύσεις, ex -ante μελέτες, που θα υποστηρίξουν τη σύνταξη του σχεδίου αυτού.

Τέλος, όπως ανέφερε και ο Υπουργός, η πρόταση υποβάλλεται, η Επιτροπή είναι υποχρεωμένη να απαντήσει σε τρεις μήνες με τις παρατηρήσεις της και ουσιαστικά στους οκτώ μήνες πρέπει να έχει εγκριθεί το σχέδιο.

Ποιοι είναι οι φόβοι μας; Οι φόβοι μας είναι ότι αυτή η διαδικασία έχει αρκετή γραφειοκρατία - δεν είναι μόνο δικοί μας φόβοι, αλλά και των υπολοίπων κρατών μελών - η οποία μπορεί να οδηγήσει σε καθυστέρηση της έγκρισης των σχεδίων και της καταβολής των ενισχύσεων. Σ’ αυτό υπάρχει μια μεγάλη αντίδραση από πολλά κράτη μέλη και πιστεύω ότι θα οδηγηθούμε σε μια επιλογή, που έχει τεθεί, μια κατ' αρχήν έγκριση, ώστε να μην υπάρχει καθυστέρηση και στη συνέχεια, να γίνουν οι απαραίτητες διορθώσεις.

Επίσης, κλείνοντας, θα ήθελα να πω ότι συγκροτείται παράλληλα μια καινούργια Επιτροπή Παρακολούθησης, όπως έχουμε στο Πρόγραμμα Αγροτικής Ανάπτυξης της νέας ΚΑΠ. Προς αυτή την κατεύθυνση εμείς προετοιμαζόμαστε, αφενός έχοντας συγκροτήσει υπηρεσιακή ομάδα, η οποία προετοιμάζεται για όλα αυτά και αφετέρου, έχοντας συγκροτήσει επιστημονικές ομάδες, οι οποίες συντάσσουν τις απαραίτητες μελέτες για να είμαστε όσο το δυνατόν καλύτερα προετοιμασμένοι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Γενικό για την εκτενή ενημέρωση. Θα ακολουθήσουν τώρα οι τοποθετήσεις των κ.κ. συναδέλφων.

Το λόγο έχει η κυρία Βράντζα.

ΠΑΝΑΓΙΩΤΑ ΒΡΑΝΤΖΑ: Καταρχήν, θα ήθελα να πω ότι είναι εξαιρετικά ενδιαφέρουσα και χρήσιμη η συζήτηση που γίνεται σήμερα, αφενός, διότι αφορά στο αγροτικό εισόδημα, το αγροτικό επάγγελμα και τελικά, την επισιτιστική ασφάλεια των κατοίκων της Ευρώπης και όχι μόνο, και αφετέρου, διότι το είπε και ο κ. Υπουργός, ότι το ελληνικό αγροτικό εισόδημα εξαρτάται, κακώς κατά τη γνώμη μου, σε πολύ μεγάλο ποσοστό γύρω στο 50%, από τις αγροτικές επιδοτήσεις. Άρα, η συζήτηση για την Κοινή Αγροτική Πολιτική που έπεται το 2020 κανονικά, αλλά θα αρχίσει να εφαρμόζεται μάλλον το 2022, θα πρέπει να μας βρει προετοιμασμένους, ώστε να μπορέσουμε να διεκδικήσουμε όσο περισσότερα γίνεται.

 Από τη δεκαετία του 1980, που άρχισε να εφαρμόζεται η Κοινή Αγροτική Πολιτική στις χώρες της τότε ΕΟΚ, αν κάναμε έναν απολογισμό, δηλαδή, κρίναμε πώς πήγε αυτή η συνεργασία μας και η συμμετοχή μας στην Κοινή Αγροτική Πολιτική, θα βλέπαμε ότι το ισοζύγιο για τη χώρα ήταν αρνητικό και όσον αφορά στο αγροτικό εισόδημα και το παραγωγικό εισόδημα, αλλά και τελικά το αγροτικό προϊόν. Άρα, η συζήτηση πρέπει να αφορά, πώς αυτό το σημαντικό εργαλείο, η ΚΑΠ, που είναι χρηματοοικονομικό εργαλείο, μπορεί να ενισχύσει το ΑΕΠ της χώρας, το αγροτικό ΑΕΠ και το συνολικό ΑΕΠ. Κατά την γνώμη μου, τέθηκαν τρία σημαντικά ζητήματα από τον κ. Υπουργό, τα οποία πρέπει να συζητήσουμε.

Πρώτον, η επανεθνικοποίηση ή όχι της ΚΑΠ, και συμφωνώ απολύτως ότι θα ενισχύσει τις αδικίες, εκτός του ότι δεν θα συνέφερε τη χώρα μας η λήξη δυνατοτήτων οικονομικών, το να μιλάμε για εθνικές επιδοτήσεις και εντός της Ε.Ε., αλλά και εντός της Ελλάδας, θα ενίσχυε τις ανισότητες και άρα, προφανώς, συμφωνώ ότι θα πρέπει αυτή η προοπτική να απομακρυνθεί.

Δεύτερον, η μείωση του ευρωπαϊκού προϋπολογισμού, όσον αφορά στην ΚΑΠ, δηλαδή, το ποσό που θα δίνεται συνολικά. Πράγματι, στο ευρωπαϊκό ΑΕΠ, το ποσό από την ΚΑΠ ήταν δυσανάλογα μεγάλο σε σχέση με άλλα ζητήματα και έχουν προκύψει και κάποια θέματα στην Ευρώπη, όπως το προσφυγικό που είναι πολύ σημαντικό και το Brexit. Σε αυτό συμφωνώ απόλυτα ότι θα πρέπει να επιμείνουμε να μην υπάρξει σημαντική μείωση, η οποία θα έχει τελικά δυσμενείς επιπτώσεις για τη χώρα. Δεν γνωρίζω, τι δυνατότητες υπάρχουν, προφανώς, εδώ μιλάμε για συμμαχίες για να μπορέσουμε να καταφέρουμε ένα υψηλό ποσοστό του ευρωπαϊκού ΑΕΠ, να αφορά το αγροτικό.

Τρίτον, η λεγόμενη εξωτερική σύγκλιση και συμφωνώ με τον κ. Υπουργό, που είπε, ότι, αν λάβουμε υπόψιν μας το ποσό ανά στρέμμα προκειμένου να συζητήσουμε τελικά για την εξωτερική σύγκλιση που πρέπει να επέλθει μεταξύ των χωρών, θα έχουμε λάθος αποτελέσματα. Στην Ελλάδα θα πρέπει να ληφθούν υπόψιν και άλλοι παράμετροι, όπως ο πολύ μεγάλος αριθμός εκμεταλλεύσεων και τελικά, το πολύ χαμηλό ποσό των επιδοτήσεων που παίρνει ο κάθε αγρότης. Άρα, θα πρέπει να ενισχύσουμε αυτή την επιχειρηματολογία μας ότι με μόνο κριτήριο το ποσό ανά στρέμμα δεν μπορούμε να κάνουμε εξωτερική σύγκλιση και αν θέλουμε τελικά να πετύχουμε εξωτερική σύγκλιση, διότι αντιλαμβάνομαι ότι και άλλες χώρες διεκδικούν και εντός της Ε.Ε. και αυτό μπορεί να είναι δίκαιο μέχρι ένα βαθμό, αλλά αυτό θα πρέπει να γίνει, όχι εις βάρος άλλων χωρών ή τέλος πάντων να μην επέλθει ένα μεγάλο σοκ για την κάθε χώρα.

Κατά την γνώμη μου, βεβαίως, το έχω ξαναπεί, είναι σημαντικότερο το πώς κατανέμουμε τα ποσά και εντός της κάθε χώρα κράτους – μέλους, ώστε τελικά η κατανομή να είναι δίκαιη και παραγωγική.

Άρα, θα πρέπει να υπερβούμε αυτό που υπήρχε μέχρι τώρα, ένα μοντέλο αντιπαραγωγικό, κατά την γνώμη μου και πολύ γραφειοκρατικό. Βεβαίως, ο κ. Γενικός, μας είπε ότι ενισχύεται η γραφειοκρατία και αυτό είναι ανησυχητικό. Η γραφειοκρατία, όμως, που μπορεί να αφορά στον έλεγχο και το αποτέλεσμα είναι καλή, εννοώ το να ελέγχεται το αποτέλεσμα και τα χρήματα να «πιάνουν τόπο», αλλά εάν αυτό γίνεται με υπερβολικούς ελέγχους, οι οποίοι μπορεί να εμποδίζουν τελικά την εξέλιξη, θα έχουμε περισσότερα προβλήματα.

Θα ξαναπώ τη λέξη αδικία. Δηλαδή, θεωρώ ότι μέχρι τώρα, οι ΚΑΠ δεν ήταν τόσο παραγωγικές και τόσο δίκαιες και στην κατανομή και στο αποτέλεσμα.

Θα πρέπει να μιλήσουμε ξεκάθαρα για τα προϊόντα γεωγραφικής ένδειξης και τα ΠΟΠ και τα ΠΓΕ και να καταφέρουμε να ενισχύσουμε τη θέση τους και να μην υπάρχει κανενός είδους διαπραγμάτευση από εκεί και μετά και με χώρες εντός της Ε.Ε., αλλά και στην παγκόσμια αγορά.

Θα πρέπει να μιλήσουμε για τις ιδιαιτερότητες της κάθε χώρας. Ειδικά για την Ελλάδα θα πρέπει να είμαστε ξεκάθαροι, όσον αφορά την ορεινότητα, την ημιορεινότητα και τη νησιωτικότητα. Υπήρξαν στρεβλώσεις που είχαν ως αποτέλεσμα την απώλεια πόρων για τη χώρα, ιδιαίτερα στην κτηνοτροφία με τον ορισμό των βοσκοτόπων που δεν είχε καμία σχέση με την ελληνική πραγματικότητα.

Όσον αφορά τις επιπτώσεις της κλιματικής αλλαγής, οι οποίες, συνδυάζονται με το περιβαλλοντικό κομμάτι της αγροτικής πολιτικής, η χώρα τα τελευταία χρόνια έχει πολύ σοβαρά προβλήματα με αυτό, οπότε, εφόσον υπάρχει και αυτή η πρόθεση από τη πλευρά της Ευρώπης να ενισχυθούν οι επιδοτήσεις σε σχέση με το περιβαλλοντικό όφελος, θα πρέπει να διεκδικήσουμε περισσότερα, γιατί έχουμε και προβλήματα με την κλιματική αλλαγή.

Συμφωνώ με την πρόταση που υπάρχει στην Ε.Ε., ότι μεταξύ των δύο πυλώνων θα υπάρχει μεγαλύτερη ευελιξία και νομίζω ότι θα πρέπει να ενισχυθεί ο «Πυλώνας ΙΙ» σήμερα, ο αναπτυξιακός πυλώνας, βεβαίως, με σχεδιασμό και με στόχους, γιατί, διαφορετικά δεν θα τα καταφέρουμε.

Ο στόχος θα πρέπει να είναι η προστασία του αγροτικού εισοδήματος, του αγροτικού επαγγέλματος και του αγροτικού προϊόντος, με ισονομία και δίκαιο ανταγωνισμό. Επομένως, θα πρέπει, κατά τη γνώμη μου, να αυστηροποιηθεί ο όρος ενεργός αγρότης και επαγγελματίας αγρότης και να ενισχυθεί με τα δεδομένα της εξέλιξης που έχουμε, την καινοτομία, την ψηφιοποίηση κ.τ.λ.. Θα πρέπει να έχουμε μια στοχευμένη διάκριση των συνδεδεμένων ενισχύσεων, γιατί μάλλον το πρόβλημα που υπάρχει, όσον αφορά στις ενισχύσεις με βάση τα στρέμματα, δεν μπορούμε να το ξεπεράσουμε, άρα, ο τρόπος για να ενισχύσουμε αυτό που θεωρούμε συγκριτικό πλεονέκτημα για τη χώρα είναι να ενισχυθούν οι συνδεδεμένες ενισχύσεις. Επομένως, χρειάζεται μια πολύ καλή μελέτη σε αυτό και προσανατολισμός.

Εγώ, θα έβαζα και κάποιους άλλους κλάδους για τη χώρα που νομίζω ότι έχουν πλεονεκτήματα, όπως τη μελισσοτροφία, που δεν εντάσσεται αυτή την ώρα στις βασικές ενισχύσεις ή τη χοιροτροφία ή την πτηνοτροφία.

Δυστυχώς, η Κοινή Αγροτική Πολιτική ενίσχυσε τους αγρότες του «καναπέ». Επομένως, ο στόχος πρέπει να είναι το ανάποδο. Να σταματήσουμε να έχουμε αγρότες του «καναπέ» και να έχουμε πραγματικούς αγρότες με πραγματικό εισόδημα και πραγματικά προϊόντα. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Αραμπατζή.

ΦΩΤΕΙΝΗ ΑΡΑΜΠΑΤΖΗ: Ευχαριστώ, κυρία Πρόεδρε. Κύριε Υπουργέ, η μείωση του κοινοτικού αγροτικού προϋπολογισμού με βάση τα όσα ανακοινώθηκαν στις 2 Μαΐου για το πολυετές δημοσιονομικό πλαίσιο είναι γεγονός. Πολλώ δε μάλλον, οι κεφαλαιώδεις αλλαγές, στις οποίες, δεν αναφερθήκατε, στο διαχειριστικό πλαίσιο της νέας ΚΑΠ με βάση τους κανονισμούς που εκδόθηκαν στις αρχές Ιουνίου δεν επιτρέπουν σίγουρα εφησυχασμό.

Κύριε Υπουργέ, θεωρώ, παρά τα όσα είπατε για τις συμμαχίες και τις σθεναρές διεκδικήσεις σας, οι κινήσεις σας έγιναν πολύ οψίμως. Η κοινή αγροτική πολιτική και οι πάρα πολύ σημαντικές εξελίξεις συζητούνται για περισσότερο από 1,5 χρόνο στα ευρωπαϊκά φόρα και μιλήσατε για συμμαχίες, ενώ μας έκανε εντύπωση και το είπαμε επανειλημμένα στη Βουλή, ότι ήσασταν απών από μια σειρά συναντήσεων των ομολόγων σας που έχουμε και συναφείς διεκδικήσεις όλο αυτό το χρονικό διάστημα.

Να αναφέρω χαρακτηριστικά στις 19.12.2017 στην πρόσκληση του Γάλλου Υπουργού, απών στην πρόσκληση της Ισπανίδας Υπουργού 31.5.2018, πήγε ο κ. Κασίμης, ενώ ήταν σε επίπεδο Υπουργών, απών στην άτυπη συνάντηση του Γάλλου Υπουργού 29 και 30 Ιουνίου 2018 και 1 Ιουλίου 2018, όταν οι συμμαχίες με αυτές τις χώρες είναι περισσότερο από αναγκαίες. Επίσης, είπατε ότι αντιταχθήκατε στην εξωτερική σύγκλιση, το οποίο είναι βεβαίως, το λογικό και το αναμενόμενο από μια ελληνική κυβέρνηση, όταν ο κίνδυνος εξωτερικής σύγκλισης βλάπτει τόσο πολύ το αγροτικό εισόδημα της χώρας μας. Όμως θα αναφερθώ στο δελτίο τύπου που είχατε βγάλει στις 10 Οκτωβρίου 2017, όταν ο κ. Κασίμης και πάλι σας εκπροσώπησε στο Συμβούλιο Υπουργών Γεωργίας στο Λουξεμβούργο, όπου ο κ. Κασίμης είπε σχετικά με το σχεδιασμό της νέας ΚΑΠ μετά το 2020, συμφώνησε επί της αρχής με τη δήλωση των χωρών Βίσεγκραντ για την ανάγκη επαρκούς χρηματοδότησης.

Κοιτάξτε, κύριε Υπουργέ, όταν αυτές οι χώρες, το 2011, πιέζουν τόσο σθεναρά για τη στρεμματική εξίσωση των ενισχύσεων και μόνο η αναφορά επί της αρχής ότι συμφωνείτε με τις χώρες Βίσεγκραντ και δεν τις αποκλείουμε, εκ των προτέρων, την ώρα που το λέμε κ. Υπουργέ και δεν χρειάζεται να το πούμε κ. Υπουργέ, έχουμε τόσες άλλες χώρες να συμφωνήσουμε επί της νέας ΚΑΠ, αυτό όπως καταλαβαίνετε, αλλοιώνει τα όποια επιχειρήματά μας για την αντίστασή μας στην εξωτερική σύγκλιση.

Να πούμε, βεβαίως, ότι ο κίνδυνος αυτός και φαντάζομαι ότι θα συμφωνήσετε μαζί μου δεν έχει δυστυχώς αποφευχθεί, όπως βεβαίως δεν έχει αποφευχθεί και θα ήθελα ένα σχόλιο επ’ αυτού, «το κούρεμα», κ. Υπουργέ, που ενδέχεται να υποστεί η χώρα μας, πέρα από το «κούρεμα» του πρώτου και του δεύτερου πυλώνα, από τη μείωση των επιλέξιμων εκτάσεων, η οποία βεβαίως, θα επισυμβεί, εάν μέχρι το 2020 δεν έχετε ολοκληρώσει τα οριστικά σχέδια βόσκησης, τα οποία ειρήσθω εν παρόδω είχατε υποχρέωση να ολοκληρώσετε μέχρι 31.1.2017, ψηφίσατε ένα νόμο 31.1.2019 και πολύ αμφιβάλλω αν θα είστε έτοιμοι.

Αρκεί να αναφέρω, ενδεικτικά, κ. Υπουργέ ότι και στην προηγούμενη προγραμματική περίοδο τα στρέμματα των επιλέξιμων εκτάσεων της χώρας ήταν 53 εκατομμύρια και σήμερα με τη συντριπτική περικοπή των βοσκοτόπων, λόγω της μη ολοκλήρωσης διαχειριστικών, έχουν φτάσει στα 35 εκατ.. Αντιλαμβάνεστε ότι αν δεν ολοκληρώσετε τα συγκεκριμένα σχέδια, τι σημαίνει αυτό για τις ενισχύσεις που θα πάρουν οι παραγωγοί μας.

Επίσης, κύριε Υπουργέ ακούσαμε σήμερα πιο πολύ μια διάλεξη, ως προς τις απαιτήσεις της νέας ΚΑΠ και ως προς τις απαιτήσεις για το νέο διαχειριστικό μοντέλο το λεγόμενο «delivery model». Εκείνο που θα περιμέναμε να ακούσουμε ήδη είναι η στρατηγική σας και περίμενα με αγωνία να ακούσω τον κ. Κασίμη, ποιο λοιπόν θα είναι το εθνικό στρατηγικό σχέδιο, το οποίο υποχρεούται η χώρα μας να καταθέσει την 1.1.2020.

Επειδή είπατε κάτι και το είπε και η κυρία συνάδελφος ότι θα υπάρξει παράταση, να πούμε ότι με βάσει αυτά που συμβαίνουν στη Γερμανία, θα καταβληθεί κάθε προσπάθεια να συμφωνηθεί το πολυετές δημοσιονομικό πριν τις ευρωεκλογές του Μαΐου του 2019. Άρα, τα deadlines, όπως αντιλαμβάνεστε και τα περιθώρια που θα έχουμε σφίγγουν, οπότε η συστηματική και η μεθοδική δουλειά θα έπρεπε να έχει ήδη ξεκινήσει.

Θέλω να ρωτήσω κάποια συγκεκριμένα πράγματα. Είναι γνωστό ότι ο πρώτος πυλώνας πλέον, κύριε Υπουργέ, δεν θα λειτουργεί οριζόντια και οι αγρότες μας δεν θα παίρνουν τις επιδοτήσεις με την απλή συμπλήρωση των δηλώσεων καλλιέργειας, αλλά με βάση την ετήσια και την εκ των προτέρων έγκρισή τους, με βάση τα εθνικά στρατηγικά σχέδια.

Ρωτάω, λοιπόν, τι περιλαμβάνει αυτό το εθνικό στρατηγικό μας σχέδιο; Θα δοθεί κάποια προτεραιότητα, για παράδειγμα, στην ορεινότητα στη μειονεκτικότητα, θα δοθεί στην αιγοπροβατοτροφία, θα δοθεί στην περιφερειοποίηση, θα δοθεί στους νέους αγρότες; Δεν ακούσαμε κάτι συγκεκριμένο, με βάση τους 9 δείκτες και τις άλλες 3 προτεραιότητες, τις οποίες ανέφερε και ο κ. Γενικός.

Μοντέλο κατανομής δικαιωμάτων. Θα υπάρχουν δικαιώματα ή όχι; Το κόμμα σας, ως αντιπολίτευση, ήταν πάντοτε επικριτικό σε ό,τι αφορά τα ιστορικά δικαιώματα. Τώρα δίνεται η δυνατότητα να το καταργήσετε. Θα το κάνετε αυτό, κύριε Υπουργέ; Και αν το κάνετε και παραμείνουμε μάλλον στο σύστημα των ιστορικών δικαιωμάτων, θα έχει την υποχρέωση να συνεχίσει την εσωτερική σύγκλιση, ώστε να διασφαλιστεί ότι κανένα δικαίωμα ενίσχυσης δεν θα έχει αξία μικρότερη από το 75% της μέσης εθνικής αξίας έως το 2026;

Capping. Μας ανακοινώσατε ότι στην νέα ΚΑΠ η οροφή των δικαιωμάτων είναι από 60 έως 100.000 ευρώ. Σωστά, κύριε Κασίμη; Εσείς τι θα κάνετε σε σχέση με το capping; Είχατε κάνει μία διαρροή, την οποία ποτέ δεν είχατε διαψεύσει, κάτι για 25.000 ευρώ ανώτατο όριο, οροφή. Δεν τη διαψεύσατε. Ποια θα είναι, λοιπόν, η οροφή των δικαιωμάτων;

Ορεινές και μειονεκτικές περιοχές...

ΝΙΚΟΣ ΠΑΠΑΔΟΠΟΥΛΟΣ: (Εκτός μικροφώνου)

ΦΩΤΕΙΝΗ ΑΡΑΜΠΑΤΖΗ: Ναι, οι προτάσεις της Νέας Δημοκρατίας, κύριε Παπαδόπουλε, είναι κατατεθειμένες από το 2017. Να διαβάζετε, λοιπόν.

Ορεινές και μειονεκτικές περιοχές. Στη συγκεκριμένη πρόταση υπάρχει 70% συγχρηματοδότησης των ορεινών και μειονεκτικών περιοχών. Απαράδεκτο. Επί των ημερών μας, κύριε Παπαδόπουλε, ήταν 85%. Τι θα κάνετε για αυτό;

Περιβαλλοντικές υποχρεώσεις. Η οροφή του 30% και πλέον, πώς ακριβώς θα ενημερώσετε τους αγρότες για αυτές τις νέες εξελίξεις; Σήμερα πρέπει να πούμε ότι υποχρέωση πρασινίσματος έχουν από τα 150 στρέμματα και άνω. Από τη νέα ΚΑΠ θα έχουν όλοι. Τι θα γίνει, κύριε Υπουργέ; Δηλαδή, αυτός που έχει συμπληρωματικό εισόδημα 10 στρέμματα θα πρέπει τα 3 στρέμματα να τα έχει για πρασίνισμα; Να θυμίσω, γιατί μιλάνε για προτάσεις της Νέας Δημοκρατίας, ότι η Νέα Δημοκρατία, για παράδειγμα, τους δενδρώνες με συγκεκριμένη επιχειρηματολογία τους είχε εξαιρέσει από το πρασίνισμα που καταλαβαίνετε τι σημαίνει αυτό για την εισοδηματική ενίσχυση των εν λόγω παραγωγών.

Μικροί αγρότες. Μέχρι σήμερα υπήρχαν από τον Κανονισμό οι προϋποθέσεις, ώστε μέχρι 1.250 ευρώ ενισχύσεις να μην υποβάλλονται σε περιβαλλοντικές υποχρεώσεις. Σήμερα μπορεί να το ορίσει κάθε κράτος-μέλος. Τι θα κάνετε; Τι θα κάνετε με τους νέους αγρότες; Στη νέα προγραμματική δεν υφίσταται υποχρέωση του 2% τουλάχιστον του προϋπολογισμού να πηγαίνει εκεί, όπως μας είπατε και ορίζεται ειδική ενίσχυση ανά στρέμμα για τους νέους αγρότες. Τι θα κάνετε λοιπόν και πώς θα ορίσετε την ενίσχυση ανά στρέμμα ειδικά για τους νέους αγρότες;

Τι θα κάνετε με τις συνδεδεμένες ενισχύσεις, οι οποίες σήμερα, να σας διορθώσω κύριε Γενικέ, είναι στο 13% και 2% και πάνε στο 10%. Τι θα κάνετε λοιπόν για τις συνδεδεμένες ενισχύσεις; Θυμίζω, ότι επί των ημερών μας, τα 90 εκατ. ευρώ από τα 160 εκατ. ευρώ των συνδεδεμένων ήταν για την κτηνοτροφία.

Επειδή υπάρχει μείωση στον προϋπολογισμό για το βαμβάκι, τι σκοπεύετε να κάνετε και τι διεκδικείτε για τη μείωση αυτή, με δεδομένο ότι αποτελεί μια πολύ σημαντική και δυναμική καλλιέργεια;

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Ήρθαμε εδώ για να σας ενημερώσουμε. Στην Ολομέλεια έχετε τις δυνατότητες να έρθετε να συζητήσουμε, να κάνετε ερωτήσεις. Δεν είναι δυνατόν, να μετατρέπεται μια συνεδρίαση, η οποία έχει συγκεκριμένο αντικείμενο και χρειαζόμαστε τις απόψεις σας σε αυτά που σας είπαμε.

ΦΩΤΕΙΝΗ ΑΡΑΜΠΑΤΖΗ: Κυρία Πρόεδρε, επειδή το είπατε και εσείς, πώς συνίσταται ο κοινοβουλευτικός έλεγχος; Εμείς πρέπει να ακούμε στις διαλέξεις του κ. Υπουργού, να λέμε σε όλα «ναι»; Θέτουμε συγκεκριμένα ερωτήματα, βρισκόμαστε στο 2018.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κοινοβουλευτικός έλεγχος έχει συγκεκριμένη διαδικασία. Κυρία Αραμπατζή, μπορείτε κοινοβουλευτικά να καταθέσετε ερωτήσεις.

ΦΩΤΕΙΝΗ ΑΡΑΜΠΑΤΖΗ: Όχι κυρία Πρόεδρε, μου κάνει παρατηρήσεις ο κ. Υπουργός στο επίπεδο της τοποθέτησής μου. Οι ερωτήσεις μου είναι συγκεκριμένες, αν η Κυβέρνηση έχει έρθει απροετοίμαστη και απαράσχετη ως προς τη νέα ΚΑΠ, με συγχωρείτε, δεν ευθυνόμαστε εμείς. Εσείς έχετε την ευθύνη διαπραγμάτευσης για τη νέα ΚΑΠ και του σχεδιασμού.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καταλαβαίνω ότι θέλετε να ακουστείτε στο ακροατήριό σας, αλλά η διαδικασία σήμερα είναι συγκεκριμένη κυρία Αραμπατζή. Το λόγο έχει ο κ. Τζελέπης.

ΜΙΧΑΗΛ ΤΖΕΛΕΠΗΣ: Ευχαριστώ κυρία Πρόεδρε. Συζητώντας σήμερα τη νέα ΚΑΠ, δεν μπορούμε να την αποσυνδέσουμε με τα πεπραγμένα από την πλευρά της Κυβερνήσεως και σε ποια κατάσταση βρίσκεται σήμερα ο πρωτογενής τομέας της χώρας. Είναι δεδομένο και νομίζω ότι συμφωνούμε όλοι ότι ο πρωτογενής τομέας δεν κρατάει μόνο την κοινωνική συνοχή και συνεισφέρει στην οικονομία της ελληνικής περιφέρειας, αλλά συνολικά στην εθνική οικονομία. Είναι σημαντικό το ζήτημα που συζητάμε. Που βρίσκεται σήμερα ο πρωτογενής τομέας;

Είναι γεγονός, ότι τα τελευταία τρία χρόνια, οι δημοσιονομικές πολιτικές εις βάρος του πρωτογενή τομέα είναι πρωτοφανείς. Έχουμε έναν πρωτογενή τομέα, όπου από την φοροεπιδρομή και εισφοροεπιδρομή εις βάρος του με την αποεπένδυση, συρρικνώνεται συνεχώς και μάλιστα, σε καίριους τομείς, όπως είναι η κτηνοτροφία που σήμερα κινδυνεύει να εξαλειφθεί από τη χώρα. Άρα, το να συζητάμε σήμερα για ένα τόσο σημαντικό θέμα, για την νέα ΚΑΠ, δεν πρέπει να το πάμε ξεκομμένα από το πού βρίσκεται σήμερα ο πρωτογενής τομέας. Το πρώτο θέμα είναι ο προϋπολογισμός της νέας ΚΑΠ. Γίνεται η διαπραγμάτευση σε μια χρονικά δύσκολη συγκυρία- για όλα αυτά που αναφέρατε, Brexit, «προσφυγικό», ασφάλεια κ.λπ.. Είναι η πρώτη φορά; Όχι.

Όταν συζητήθηκε ο προηγούμενος προϋπολογισμός της ΚΑΠ 2014-2020 και έκλεισε στα 19,6 δις ευρώ, μπήκαν μέσα άλλες 8 χώρες στην Ε.Ε. επιπλέον. Ήταν και τότε ίδιες οι δυσκολίες και δεν μπορώ να καταλάβω πραγματικά σήμερα, το να λέτε ότι θα έχουμε μια μείωση της τάξης του 5% ή 6% περίπου συνολικά στον προϋπολογισμό για τη χώρα μας, που είναι 1,3 δις ευρώ μείον, ξέρετε τι σημαίνει αυτό στις σταθερές αξίες; Νομίζω, κύριε Κασίμη, ότι μιλάμε για -15% στον πρώτο πυλώνα και φτάνει στο -20% στον δεύτερο πυλώνα, κατά μέσο όρο 16% με 20% μείον σε αυτά που παίρνουν σήμερα οι Έλληνες αγρότες παραγωγοί.

Μπορούμε εμείς να δεχθούμε αυτή τη μείωση; Με τίποτα, όπως και την επανεθνικοποίηση με τίποτα.

Είναι δική σας ευθύνη, δική σας πολιτική υποχρέωση να φέρει τα κονδύλια που είχε η χώρα, ούτε ένα ευρώ λιγότερο. Βρισκόμαστε σε δημοσιονομική κρίση. Οφείλουμε, λοιπόν, να εξασφαλίσουμε τα κονδύλια αυτά για ένα σημαντικό τομέα της οικονομίας για τη χώρα μας.

Άλλωστε, η Ευρωπαϊκή Ένωση σε σχέση με τους τομείς προτεραιότητας που έβαλε για τη χρηματοδότηση των επιμέρους πολιτικών, δεν είναι αυτό γραμμή, έχει βάλει προτεραιότητα στους τομείς και δυστυχώς, ο πρωτογενής τομέας είναι εκτός. Εκεί τι συμμαχίες έχουμε;

Σε σχέση με το στρατηγικό σχέδιο για την κατανομή των κονδυλίων και σταματώ εκεί που είπατε, κύριε Κασίμη, για τη διοικητική αναδιάρθρωση που χρειάζεται, ως προς το πώς θα χειριστούμε επιπλέον αυτά κονδύλια.

Εγώ ρωτώ, είναι δυνατόν σήμερα η διάρθρωση του Υπουργείου και η διαχειριστική αρχή να ανταποκριθεί σε αυτές υποχρεώσεις που θα καλεστούμε ως χώρα, γιατί πέρα από αυτές τις μειώσεις που θα είναι αριθμητικές, θα έχουμε και άλλες μειώσεις, αν δεν ανταποκριθούμε στα δεδομένα του στρατηγικού σχεδίου που θα παρουσιάσουμε ως χώρα;

Εδώ είπατε, «ναι». Σε ποιο ύψος θα φτάσουν αυτά;

Τώρα, σε σχέση με όλες τις άλλες διορθωτικές παρεμβάσεις και τα προβλήματα που έχουμε, ως προς τη κατανομή των ενισχύσεων και τις εκμεταλλεύσεις από περιοχή σε περιοχή, θα έπρεπε να ξαναγίνει ένας διάλογος για να καταθέσουμε και από τη δική μας τη πλευρά ολοκληρωμένες προτάσεις. Όπως καταλαβαίνετε τώρα μέσα σε πέντε λεπτά τι να πρώτο-συζητήσουμε για τη νέα Κοινή Αγροτική Πολιτική (ΚΑΠ) και για την ελληνική ιδιαιτερότητα που έχουμε από περιοχή σε περιοχή, από αγρότη σε αγρότη σε σχέση με το τι παράγουν.

Κλείνοντας, θέλω να πιστεύω ότι πρώτον, δεν θα έχουμε επανεθνικοποίηση της Κοινής Αγροτικής Πολιτικής (ΚΑΠ). Δεύτερον, δεν θα έχουμε μείωση των κονδυλίων. Αυτά πρέπει να φέρετε, ούτε ένα ευρώ μείωση των κονδυλίων σε αυτή τη χρονική συγκυρία. Τρίτον, ποια θα είναι η οργάνωση πλέον, ως προς τη διοικητική αναδιάρθρωση που πρέπει να γίνει στο Υπουργείο.

Επίσης, θα ήθελα να πω ότι χρειάζονται μια σειρά από άλλες πολιτικές σε σχέση με τη διαχείριση αυτών κονδυλίων, όπως η πολιτική γης. Είναι ένα σημαντικό θέμα, γιατί τώρα έρχεται και νομίζω ότι δεν θα είναι προαπαιτούμενο, αλλά θα είναι κατ' επιλογή μας το σύστημα κατανομής των ενισχύσεων σε σχέση με τη γη. Είναι ένα θέμα που και αυτό πρέπει να το προετοιμάσουμε.

Επίσης, όταν μιλάμε για το περιβάλλον και σας ρωτώ -αυτά θα είναι συνδεδεμένα, δηλαδή, το περιβάλλον με τις ενισχύσεις και πιθανόν να έχουμε και μείωση των ενισχύσεων, γιατί δεν θα κατορθώσουμε να έχουμε όλα τα προαπαιτούμενα που χρειάζονται- για τις αιρεσιμότητες σε σχέση με τη χρήση του νερού και την ένταξη των αρδευτικών δικτύων σε αυτό;

Ένα σημαντικό θέμα είναι ότι με αυτό το πακέτο των 2014 - 2020 που θα έπρεπε ήδη να έχει προχωρήσει και είναι ενταγμένα μέσα, δεν έχει γίνει τίποτα μέχρι τώρα.

Σε αυτά τα τρία χρόνια που έχουμε μέχρι να εφαρμοστεί η νέα Κοινή Αγροτική Πολιτική (ΚΑΠ), τι σχεδιάζετε σε αυτό το τομέα, όπως και μια σειρά από μέτρα για τους γεωργικούς συμβούλους κ.λπ., τα οποία δεν έχουν ξεκινήσει από την πλευρά του Υπουργείου;

Επίσης, σε σχέση με τις αγροτικές εκμεταλλεύσεις και το μέγεθός τους κ.λπ. είναι ένα πολύ μεγάλο θέμα, όπως επίσης, από που θα αρχίσει να μπαίνει το πλαφόν και για τις εξισωτικές;

Το συμπέρασμα είναι με τις προτάσεις που βλέπουμε εδώ, σε σχέση με τον προϋπολογισμό της Κοινής Αγροτικής Πολιτικής (ΚΑΠ) και αυτή τη μείωση που παρουσίασε από την αρχή του 1,3 δις, αυτό θα πρέπει να αποφευχθεί, γιατί θα είναι, όπως προανέφερα, καταστροφική για τα εισοδήματα των αγροτών και δεν μπορούμε να έχουμε ένα τέτοιο υψηλό ποσοστό που θα επιβαρύνονται οι άμεσες ενισχύσεις σε σχέση με το περιβάλλον. Γιατί πέρα από τη μείωση του 5% για τις άμεσες ενισχύσεις έχουμε και ένα 15% που έχει τη δυνατότητα να μεταφερθεί μεταξύ των πυλώνων, θα έχουμε και ένα 15%, το οποίο θα πρέπει να μεταφερθεί ανάλογα με το στρατηγικό σχέδιο για τα περιβαλλοντικά. Αυτό είναι έξτρα 15% και ένα 15% που είναι στην ευχέρεια να το μεταφέρει το Υπουργείο. Θα ήθελα να μας διευκρινίσετε αυτά.

Θεωρώ ότι αν δεν ξεπεράσουμε όλα αυτά, η βιωσιμότητα των αγροτών δεν έχει θα έχει μεγάλη προοπτική για να παράσχουν, από τη μια, ασφαλή επαρκή προϊόντα και, από την άλλη, να προστατεύουν το περιβάλλον. Δυστυχώς, σε αυτήν την περίπτωση, θα έχουμε έξοδο των αγροτών και εγκατάλειψη της γης. Εκεί που η Κοινή Αγροτική Πολιτική, η μόνη κοινή και ενιαία για την Ε.Ε., ερχόταν μέχρι τώρα να στηρίξει τον αγρότη για να μπορεί να έχει ένα εισόδημα να επιβιώσει, αλλά και να είναι ανταγωνιστικός. Βλέπουμε ότι αυτά σήμερα χάνονται και δεν ξέρω σε ποιο βαθμό θα κατορθώσουμε εμείς να ανταποκριθούμε ως χώρα. Περιμένουμε να ακούσουμε τις απαντήσεις του Υπουργού.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μωραΐτης.

ΝΙΚΟΛΑΟΣ ΜΩΡΑΪΤΗΣ: Θέλουμε να τονίσουμε, ξεκινώντας, ότι η τραγική κατάσταση που βιώνουν σήμερα οι φτωχοί και μεσαίοι αγρότες και κτηνοτρόφοι, δεν είναι «καταιγίδα σε ξάστερο ουρανό». Από την ένταξη της χώρας στην τότε ΕΟΚ, με τα «χρυσά κουτάλια» που λέγατε όλοι σας, έως τις μέρες μας, έχουμε βίαιο ξεκλήρισμα εκατοντάδων χιλιάδων μικρών και μεσαίων αγροτικών νοικοκυριών. Σε αυτήν την κατεύθυνση, καθοριστικό ρόλο και εργαλεία για να περάσουν αυτές οι πολιτικές χωρίς κραδασμούς και αντιστάσεις, ήταν η ΚΑΠ και οι αναθεωρήσεις της και το «τυρί στη φάκα» ήταν οι επιδοτήσεις για να περάσει αυτή η καταστροφική πολιτική. Αυτά ήταν τα «δώρα» που επιφύλασσαν όλα αυτά τα χρόνια για τη μικρή και μεσαία αγροτιά οι αναθεωρήσεις της Κοινής Αγροτικής Πολιτικής που υλοποίησαν με απόλυτη συνέπεια όλες οι κυβερνήσεις και στήριξαν τα κόμματα της ευρωυποταγής. Έφερναν κάθε φορά νέα βάσανα και χειροτερεύαν τη θέση της φτωχής αγροτιάς.

Σε αυτήν την κατεύθυνση θα κινηθεί, κατά τη γνώμη μας και η νέα αναθεώρηση της ΚΑΠ για μετά το 2020. Παρά τις όποιες αντιθέσεις και τους ανταγωνισμούς που υπάρχουν μεταξύ των αστικών τάξεων των χωρών-μελών, θα υπάρχουν συμβιβασμοί για να υπηρετηθούν οι κοινοί στόχοι και αυτή η αναθεώρηση θα φέρει σε πιο τραγική θέση το φτωχό αγρότη και κτηνοτρόφο της οικογενειακής εκμετάλλευσης. Θα συγκεντρώσει γη και παραγωγή σε λιγότερα χέρια και αυτό αποτυπώνεται στα ίδια τα στοιχεία της EUROSTAT σε επίπεδο Ε.Ε. και πολύ περισσότερο τα στοιχεία είναι αποκαλυπτικά για τη χώρα μας.

Την περίοδο 2005 με 2016 οι αγροτικές εκμεταλλεύσεις μειώθηκαν από 833.590 σε 685.950 το 2016. Η μείωση αυτή προήλθε εξολοκλήρου από εκμεταλλεύσεις με έκταση λιγότερη από 100 στρέμματα. Δηλαδή, είχαμε βίαιο ξεκλήρισμα 140.000 βιοπαλαιστών αγροτών. Από την άλλη μεριά, την ίδια περίοδο καταγράφηκε μια συνεχής τάση συγκέντρωσης της γης σε εκμεταλλεύσεις πάνω από 200 στρέμματα. Για παράδειγμα, το 2005 αυτές οι εκμεταλλεύσεις που κατείχαν το 36,9% της χρησιμοποιούμενης έκτασης, έφτασαν το 2016 να κατέχουν το 56,5%. Οι άμεσες ενισχύσεις μπορεί να καθυστερήσουν να φύγουν κάποιοι αγροτοκτηνοτρόφοι, κατά τη γνώμη μας, γιατί είναι απαραίτητοι για τους μονοπωλιακούς ομίλους, ιδιαίτερα για τη μεταποιητική βιομηχανία που παρουσιάζει αύξηση κερδών. Αυτό συμβαίνει στον τομέα των γαλακτοβιομηχανιών, των εντατικών μικρών εκμεταλλεύσεων, δηλαδή κτηνοτρόφοι που παίρνουν σήμερα χαμηλές τιμές.

Κύριε Υπουργέ, σας επαναφέρουμε για μια φορά ακόμη την κραυγή αγωνίας των κτηνοτρόφων. Η εκτατική κτηνοτροφία καταρρέει, κύριε Υπουργέ. Αν θέλετε να τη στηρίξετε, πρέπει να πάρετε τώρα άμεσα μέτρα. Μιλάμε για πραγματική κατάρρευση. Από τη μια άκρη της χώρας, από τον Έβρο έως την Κρήτη, υπάρχει αυτό το σοβαρό πρόβλημα. Η νέα αναθεώρηση της ΚΑΠ, κατά τη γνώμη μας, θα συνεχίσει να στηρίζει την κερδοφορία των μονοπωλιακών ομίλων που δραστηριοποιούνται στην αγροτοκτηνοτροφική παραγωγή, τη μεταποίηση και την εμπορία.

Η ΚΑΠ όλα αυτά τα χρόνια σταθερά προώθησε την ενοποίηση της ευνοϊκής αγοράς, τη συγκεντροποίηση του κεφαλαίου παράλληλα με την αύξηση των αντιδράσεων εκατομμυρίων ξεκληρισμένων αυτοαπασχολούμενων αγροτοκτηνοτρόφων. Εργαλείο γι’ αυτό θα είναι η επιχορήγηση των επιδοτήσεων. Η ΚΑΠ επιβλήθηκε σαν μονόδρομος, σαν αναγκαίο κακό.

Σήμερα, μπροστά σε αυτές τις συνθήκες που έχουν διαμορφωθεί με την ανάδειξη της Ε.Ε. σε πρωταθλήτρια εξαγωγών αγροτικών προϊόντων διατροφής, προτεραιότητα αντιμετώπισης για την Ε.Ε. αποτελεί σε σχέση με τους ανταγωνιστές, το μικρό μέγεθος στις εκμεταλλεύσεις, που είναι σοβαρό μειονέκτημα για την παραγωγικότητα κάτω από τις συνθήκες που διαμορφώνονται μετά το BREXIT και με την προοπτική να εισέλθουν και άλλες χώρες στην Ε.Ε.

Εκφέρονται με αντικρουόμενες απόψεις, σε αυτό που αναφέρατε κύριε Υπουργέ και ο κ. Γενικός για την κατανομή των κονδυλίων του προϋπολογισμού για μετά το 2020 και μπαίνει καθαρά και στο κείμενο της Επιτροπής που στο τέλος, η γνώμη μας είναι ότι όλες αυτές οι συζητήσεις θα καταλήξουν σε ένα συμβιβασμό και ότι θα βαδίζετε μαζί σε κοινό δρόμο. Το ζήτημα είναι κατά πόσο είναι πρόθεση της Επιτροπής για τις άμεσες ενισχύσεις και τον τρόπο που κατανέμονται, υπηρετούν τον κεντρικό στόχο της Ε.Ε, των μονοπωλίων, δηλαδή, την ανταγωνιστικότητα.

Ασκείτε κριτική στην κατανομή ότι δήθεν οι μικρές επιχειρήσεις δεν προσφέρουν σε αυτή την κατεύθυνση. Στόχος σας είναι να υποτάξετε όσους αγρότες και κτηνοτρόφους παλεύουν να επιβιώσουν στο τραπεζικό κεφάλαιο. Όμως αργά ή γρήγορα, θα τους κάνετε συνένοχους στο ξεκίνημα τους, γιατί όσο και να δουλέψουν οι μικροί δεν θα μπορέσουν να αντέξουν τον ανταγωνισμό. Θα εκτοπιστούν από τις μεγάλες καπιταλιστικές μονάδες που ανέφερα παραπάνω τα στοιχεία και είναι αποκαλυπτικά. Η παραγωγικότητα σε αυτές τις μεγάλες μονάδες είναι συγκριτικά πολύ μεγαλύτερη, έχουν τη δυνατότητα λόγω μεγαλύτερης παραγωγής να αγοράζουν φθηνότερα καλλιεργητικά μέσα και εφόδια και να προωθούν τα προϊόντα τους με καλύτερους όρους. Αυτό άλλωστε είναι αντικειμενικό στο σημερινό δρόμο ανάπτυξης.

Η σημερινή κυβέρνηση, με όλες τις δυνάμεις σας στηρίζετε αυτή τη πολιτική και προσπαθείτε να πείσετε, -αυτό κάντε και σήμερα κύριε Υπουργέ-, ότι είναι θέμα διαπραγμάτευσης. Εκεί επικεντρώνουν την κριτική τους και τα άλλα αστικά κόμματα, ότι μπορεί ενδεχομένως να είναι καλύτεροι διαπραγματευτές από εσάς, με καλύτερα αποτελέσματα μέσα στη λυκοσυμμαχία. Εμείς λέμε καθαρά ότι όποια διαπραγμάτευση και να γίνει τα αποτελέσματα θα είναι να ξεκληριστούν οι αγρότες.

Η γνώμη μας είναι ότι οι μικρομεσαίο αγρότες και κτηνοτρόφοι μακροπρόθεσμα δεν έχουν να περιμένουν τίποτα από τις συζητήσεις για την αναθεώρηση της ΚΑΠ. Αυτή έρχεται να εξυπηρετήσει την καπιταλιστική κερδοφορία και την ανταγωνιστικότητα των Ευρωπαϊκών Μονοπωλίων στον παγκόσμιο ανταγωνισμό. Τα παζάρια για το ύψος των άμεσων ενισχύσεων, με τον τρόπο κατανομής τους δεν ανατρέπουν την προοπτική της εκτόπισης των ατομικών αγροτοπαραγωγών από τη γη και την παραγωγή τους.

Επειδή κύριε Υπουργέ, ζητήσατε τη γνώμη των κομμάτων για να μεταβείτε στις 18 Ιουλίου στις Βρυξέλλες για να διαπραγματευτείτε, εμείς σας λέμε ότι η θέση του ΚΚΕ είναι ότι η γραμμή που μπορεί να δώσει «ανάσα» και προοπτική στους βιοπαλαιστές αγρότες είναι το δυνάμωμα της κοινής δράσης ανάμεσα στην εργατική τάξη και τους αυτοαπασχολούμενους της πόλης και της υπαίθρου σε τροχιά σύγκρουσης με την Ε.Ε., το κεφάλαιο και τις κυβερνήσεις τους. Αυτή είναι η ελπίδα επιβίωσης και ανοίγει το δρόμο για την ικανοποίηση των σύγχρονων λαϊκών αναγκών σε μια χώρα που διαθέτει όλα τα πλεονεκτήματα, εδαφολογικά και κλιματολογικά, να παράγει προϊόντα για να τρέφει το λαό της. Αλλά, μέσα σε αυτό τον καπιταλιστικό τρόπο παραγωγής πρωτεύει το κέρδος και όχι οι λαϊκές ανάγκες.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ: Θέλω να κάνω δύο διευκρινιστικές ερωτήσεις. Έχουν να κάνουν με το εξής. Καταρχάς, το BREXIT, πώς επηρεάζει την αναθεώρηση; Και δεύτερον, θέλω να σας ρωτήσω το εθνικό στρατηγικό μας σχέδιο θα πρέπει να είναι έτοιμο το 2020 και είπατε ότι 8 μήνες θα είναι ο χρόνος έγκρισης. Έχουμε μια δυνατότητα προσαρμογής κάποιων σχεδίων, θα ρωτήσω λοιπόν, σε αυτό τον στρατηγικό σχεδιασμό, ποια θέση θα έχουν οι νεοφυείς αγροτικές επιχειρήσεις, οι καινοτόμοι αγρότες και οι νεοεισερχόμενοι στον αγροτικό τομέα;

Τώρα, έρχομαι στην πιο ουσιαστική ερώτηση. Αγαπητέ, κύριε Υπουργέ, τα προϊόντα γεωγραφικής ένδειξης, προστατευόμενης προέλευσης και τα λοιπά, πώς κατοχυρώνονται; Ποια είναι η θέση τους πλέον, στη νέα αγροτική πολιτική; Το λέω αυτό, έχοντας στο μυαλό μου, για να σας το πω ξεκάθαρα, τα μακεδονικά προϊόντα. Μετά τη συμφωνία Τσίπρα-Ζάεφ, έχουμε τρία χρόνια προθεσμία στον ΟΗΕ, υπό μιας επιτροπής εμπειρογνωμόνων, να λυθούν αυτά τα ζητήματα. Υπάρχουν 3.600 ελληνικές επιχειρήσεις που χρησιμοποιούν στο brand τους, στην επωνυμία τους, στην προέλευση γεωγραφικές ενδείξεις τον όρο «Μακεδονία», «Μακεδονικός» και τα παράγωγά του. Έχετε σκεφτεί, έχετε αρχίσει να οργανώνετε το σχέδιο δράσης, ας το πούμε έτσι, εξασφάλισης αυτού του brand; Εννοείται εξασφάλισης για λογαριασμό των Ελλήνων. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Αμυρά. Το λόγο έχει η κυρία Τζάκρη.

ΘΕΟΔΩΡΑ ΤΖΑΚΡΗ: Ευχαριστώ κυρία Πρόεδρε.

Πρέπει να ευχαριστήσουμε και τον Υπουργό και τον Γενικό Γραμματέα, για την ενημέρωση που μας παρείχαν και μάλιστα, σε πολύ σύντομο χρονικό διάστημα από την τελευταία ενημέρωση. Πραγματικά, οι εξελίξεις, σε ό,τι αφορά τη νέα Κοινή Αγροτική Πολιτική, είναι ραγδαίες και είναι πράγματι, η παλαιότερη Κοινή Αγροτική Πολιτική που υπάρχει στην Ε.Ε.. Έχει επιδράσει σημαντικά στο παρελθόν και επιδρά και τώρα και στην ενίσχυση του αγροτικού εισοδήματος και στην ενίσχυση της ανταγωνιστικότητας του αγροτικού τομέα και το κυριότερο, θα έλεγα, στη διατήρηση της κοινωνικής συνοχής του κοινωνικού ιστού στις αγροτικές περιοχές.

Γνωρίζουμε, ότι ήδη, από 2 Μαΐου, έχει εγκριθεί και υιοθετηθεί από την Ευρωπαϊκή Επιτροπή το καινούργιο πολυετές δημοσιονομικό πλαίσιο και την 1η Αυγούστου εγκρίθηκαν τα σχέδια των κανονισμών, βάσει των οποίων θα υλοποιηθεί η καινούργια Κοινή Αγροτική Πολιτική. Από εδώ προκύπτουν δύο πολύ βασικά συμπεράσματα.

Πρώτον, ο προϋπολογισμός των ΚΑΠ θα είναι μειωμένος. Θα δούμε, εάν υλοποιηθεί το πρώτο ή το δεύτερο σενάριο για να μιλήσουμε πλήρως για ποσοστό. Το κυριότερο όμως είναι ότι η Ευρωπαϊκή Επιτροπή προτίθεται να προχωρήσει σε βαθιές τομές, σε ό,τι αφορά τη διαχείριση της νέας Κοινής Αγροτικής Πολιτικής.

Εγώ, κύριε Υπουργέ, συμμερίζομαι αμέριστα τις προσπάθειες που καταβάλλετε για να υπάρξει ένας ικανοποιητικός προϋπολογισμός στην καινούργια Κοινή Αγροτική Πολιτική για την περίοδο μετά το 2020. Αυτή είναι αναγκαία και απαιτούμενη συνθήκη και για να μπορέσει να επιτύχει τους στόχους τους οποίους θέτει, με επιτυχία, αυτή η Κοινή Αγροτική Πολιτική και για να βοηθήσει τους αγρότες να ανταπεξέλθουν στις καινούργιες προκλήσεις, όπως είναι το περιβάλλον και η κλιματική αλλαγή. Γιατί πράγματι, είναι γεγονός, όπως είπατε και εσείς, κύριε Κασίμη, ότι η αγροτική δραστηριότητα θα «δοκιμαστεί» πολύ, το επόμενο χρονικό διάστημα.

Συμμερίζομαι επίσης και τις προσπάθειες που καταβάλλατε για τη μείωση των επιπτώσεων, σε ό,τι αφορά τις εξωτερικές εκκλήσεις των ενιαίων ενισχύσεων. Όσο πιο ήπια η προσαρμογή, αντιλαμβανόμαστε όλοι, ότι αυτό θα επιδράσει λιγότερο, αν θέλετε, στον αρχικό φάκελο. Όμως, το σημαντικότερο είναι αυτό που είπατε εσείς, κύριε Κασίμη.

Είναι η καινούργια αρχιτεκτονική με την οποία δομείται η καινούργια Κοινή Αγροτική Πολιτική. Είναι το νέο μοντέλο λειτουργίας και διαχείρισης και διοίκησης, την επόμενη ημέρα με την καινούργια ΚΑΠ, όπου εκεί έχουμε σημαντική επικουρικότητα και σημαντική μετάθεση της ευθύνης στα κράτη-μέλη. Δεν θα τολμήσω να μιλήσω για εθνικοποίηση. Είναι υποχρέωση της χώρας μας να υποβάλλει αυτό το εθνικό σχέδιο, το εθνικό σχέδιο στρατηγικής που θα εγκριθεί από τις υπηρεσίες της Ευρωπαϊκής Επιτροπής και θα αξιολογείται στη βάση των δεικτών και των κριτηρίων, επί συγκεκριμένων στόχων που θα ορίσει η ίδια η Ευρωπαϊκή Επιτροπή.

Πάνω σε αυτό, θα θέσω συγκεκριμένες ερωτήσεις, κ. Υπουργέ. Επομένως, έχουμε μια νέα εικόνα για την ΚΑΠ και οικονομικά και διαχειριστικά, μετά το 2020. Για να μπορέσουν οι υπηρεσίες να παρακολουθήσουν και τις καίριες συζητήσεις που αυτή τη στιγμή εισάγονται στην Ευρωπαϊκή Επιτροπή για να μπορέσουν οι υπηρεσίες να συμμετάσχουν στη διαμόρφωση των κειμένων, επάνω σε όλα αυτά που συζήτησαν οι συνάδελφοι και για το βαμβάκι και για τον καπνό, θέλω να ρωτήσω και εγώ για τον καπνό, ποιο θα είναι το μέλλον; Επειδή είναι εξαγώγιμο προϊόν, θα εξακολουθεί να είναι στις συνδεδεμένες ενισχύσεις;

Όλα αυτά τα σημαντικά ζητήματα που τέθηκαν για το πρασίνισμα και τους νέους αγρότες και για τα τομεακά, θα πρέπει, αυτό που είπατε κύριε Κασίμη, να έχουμε διοικητική επάρκεια. Τι κάνει το Υπουργείο για να μπορούμε να καταθέσουμε και πολύ έγκαιρα και γρήγορα το εθνικό σχέδιο δράσης για να μπορεί να γίνεται η αξιολόγησή του χωρίς την απώλεια πόρων στη βάση αυτή;

Δεύτερον, κύριε Υπουργέ, μια έκκληση. Να μην χαθεί πολύτιμος χρόνος. Αυτό σημαίνει ότι θα πρέπει συνολικά οι αγρότες να ενημερωθούν εγκαίρως για τις παραμέτρους της νέας Κοινής Αγροτικής Πολιτικής.

Επίσης, αυτό που θεωρώ πολύ σημαντικό είναι να μη χαθεί χρόνος για τη χορήγηση των άμεσων ενισχύσεων στους αγρότες. Αυτό σημαίνει και γρήγορη κατάθεση του εθνικού σχεδίου δράσης και η αξιολόγηση επί βάσει των στόχων για να μη χαθούν πολύτιμοι πόροι.

Τρίτον, να αδράξουμε την τελευταία ευκαιρία που, κατά την άποψή μου, έχουμε για να εκσυγχρονίσουμε και τις παραγωγικές διαδικασίες ώστε να μπορέσουμε να προσδώσουμε και προστιθέμενη αξία στην ελληνική γεωργία, να κάνουμε αυτή τη στροφή στην ποιότητα που μας χρειάζεται και να ενισχύσουμε την εξωστρέφεια των αγροτικών προϊόντων και τροφίμων.

Ευχαριστώ κυρία Πρόεδρε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Θα ήθελα να πω το εξής. Τέλη Απριλίου συμμετείχαμε σε μια συνάντηση στο Ευρωπαϊκό Κοινοβούλιο με θέμα τη νέα κοινή αγροτική πολιτική. Ήμουν εκεί, εκ μέρους της Επιτροπής. Είχε βγει και ένα δελτίο τύπου από τη Βουλή. Πραγματικά, εγώ θα ήθελα να πω ότι όλοι αυτοί οι προβληματισμοί και τα ζητήματα που ετέθησαν σήμερα, δεν είναι μόνο δικοί μας προβληματισμοί, αλλά και άλλων κρατών - μελών.

 Όντως, αυτό που είπε ο Υπουργός για τις χώρες, οι οποίες συνεργάζονται και έχουν μια κοινή θέση σε κάποια θέματα, εμφανίστηκε και στη συνάντηση αυτή των Κοινοβουλευτικών. Αυτό το οποίο μου έκανε εντύπωση είναι ότι ο κ. Χόγκαν, ο αρμόδιος Επίτροπος και στην εισήγησή του ακόμα γενικά για τα θέματα αυτά, αναφέρθηκε χαρακτηριστικά στην Ελλάδα, λέγοντας ότι άλλο είναι οι χώρες του βορρά, αλλού είναι οι χώρες του νότου και πραγματικά, σε σχέση και με την ενίσχυση ανά εκτάριο κ.λπ.. Άρα, σε επίπεδο Ευρώπης, δημιουργούνται πολλές προϋποθέσεις για μια κοινή πολιτική μεταξύ των κρατών χωρών-μελών. Το μεταφέρω ως εμπειρία. Το λόγο έχει ο κ. Στύλιος.

ΓΕΩΡΓΙΟΣ ΣΤΥΛΙΟΣ: Ευχαριστώ πολύ κυρία Πρόεδρε. Η συζήτηση για τη νέα ΚΑΠ είναι ουσιαστική και σημαντική, διότι αφορά την αγροτική παραγωγή της χώρας, στον αγροδιατροφικό τομέα που είναι ένας μεγάλος και πάρα πολύ ουσιαστικός τομέας της πατρίδας μας.

Για εμάς, τη Ν.Δ. είναι διπλά σημαντικός αυτός ο τομέας, διότι η αγροτική παραγωγή είναι αυτή, η οποία δίνει μέγεθος και διάσταση στη χώρα μας. Ο γεωργός, ο κτηνοτρόφος, ο παραγωγός είναι στην περιφέρεια, δεν είναι στα αστικά κέντρα και είναι αυτός που δίνει διάσταση, «ζωντανεύει» τη χώρα και την πατρίδα.

Η Ν.Δ. για χρόνια στήριξε τον πρωτογενή τομέα με ουσιαστικές παρεμβάσεις, το πρόγραμμα «ΜΠΑΛΤΑΤΖΗΣ» και το πρόγραμμα αγροτικής ανάπτυξης του 2014 - 2020. Περιμένουμε από τη σημερινή Κυβέρνηση να κρατηθεί στο ύψος που κρατήθηκαν οι προηγούμενες κυβερνήσεις σε σχέση με την αγροτική πολιτική και τις διαπραγματεύσεις που είναι τώρα σε εξέλιξη. Δυστυχώς όμως, ακόμα και ο πιο καλοπροαίρετος, δύσκολα μπορεί να ξεχωρίσει μια απόφαση της σημερινής κυβέρνησης ΣΥΡΙΖΑ - ΑΝΕΛ που συμβάλλουν ουσιαστικά στην αγροτική ανάπτυξη.

Μπορώ να σας θυμίσω, τη φορολόγηση των αγροτικών εισοδημάτων με συντελεστή που θα αυξηθεί από το 13% έως το 22% έως το 45%, φορολόγηση των αγροτικών ενισχύσεων της ΚΑΠ, αύξηση της προκαταβολής φόρου 100%, αύξηση της ασφαλιστικής εισφοράς, τον υπερτριπλασιασμό του ΟΓΑ, αύξηση του αγροτικού ρεύματος κατά 40%, κατάργηση στην έκπτωση στο αγροτικό πετρέλαιο και μια σειρά από άλλες ρυθμίσεις.

Τα στοιχεία δυστυχώς είναι αμείλικτα. Επί Κυβέρνησης ΣΥΡΙΖΑ - ΑΝΕΛ, η χώρα θα λάβει μόλις 18,2 δισ. ευρώ κατά την περίοδο 2021 - 2027 έναντι κοντά 20 δισ. 19,6 που εξασφάλισε η προηγούμενη κυβέρνηση της Ν.Δ. για το 2014 - 2020. Οι μειώσεις θα αγγίξουν το 3,9% για τον πυλώνα Ι και το 15% για τον πυλώνα ΙΙ και αυτός σε τιμές 2018, χωρίς τις αναπροσαρμογές του πληθωρισμού. Σύμφωνα με τα επίσημα στοιχεία της Eurostat, το αγροτικό εισόδημα μειώθηκε κατά 5,1% το 2016, η ανταγωνιστικότητα των προϊόντων μας μειώνεται συνεχώς.

Τα τρόφιμα στη χώρα μας είναι 4% ακριβότερα σε σχέση με το κοινοτικό μέσο όρο, όταν στην Ισπανία είναι 5% χαμηλότερες και στα Σκόπια μιας που είναι σε επικαιρότητα η συζήτηση για τη συγκεκριμένη χώρα 55% χαμηλότερες, περιμένετε επενδύσεις από τα Σκόπια. Την περίοδο 2015 - 2018 θα έχουν χαθεί περίπου 30 δισ. εθνικού εισοδήματος και θα έχουν επιβληθεί 14 δισ. Μέτρα, μέσω των 28 νέων φόρων μέχρι το τέλος του 2017 και άλλων 9 νέων φόρων μέσα στο 2018.

Οι επαγγελματίες αγρότες μειώνονται. Οι νέοι που θα μπορούσαν να αξιοποιήσουν την επιστημονική γνώση και τις νέες τεχνολογίες, προκειμένου να βρουν διέξοδο στον πρωτογενή τομέα θεωρούν ότι το περιβάλλον είναι εχθρικό και δεν τολμούν να επιχειρήσουν και είναι θέμα χρόνου όλο και περισσότερες γεωργικές εκτάσεις να εγκαταλειφθούν και να συρρικνώνεται ο αγροτικός τομέας της χώρας. Όλα τα παραπάνω, αποδεικνύουν ότι η Κυβέρνηση είναι κατώτερη των περιστάσεων.

Από την πλευρά της Ν.Δ. είμαστε αντίθετοι με τη λογική της επανεθνικοποίησης της Κοινής Αγροτικής Πολιτικής και θέλουμε να ακούσουμε ξεκάθαρες κουβέντες από την πλευρά του Υπουργείου και της Κυβέρνησης σε σχέση με αυτό το ζήτημα για να μας πει σε ποιες ενέργειες, σε ποιες πρωτοβουλίες, ποιες κοινές συμμαχίες θα αναπτύξει σε ευρωπαϊκό επίπεδο για να έχουμε μια κοινή ευρωπαϊκή πολιτική, κοινή αγορά, για να έχουμε καλύτερα προϊόντα, πιο ποιοτικά, για να έχουμε μια εξωστρέφεια στην ευρωπαϊκή αγροτική πολιτική και μια εξωστρέφεια στην ελληνική αγροτική παραγωγή. Το τι θα συμβεί, όμως, από το 2020 και μετά, ποια θα είναι η δομή και η αρχιτεκτονική θα καθοριστεί από τις συζητήσεις και διαπραγματεύσεις που γίνονται τώρα.

Άκουσα πριν από λίγο τον Γενικό Γραμματέα του Υπουργείου να μιλάει για συγκέντρωση, όμως δεν μπορούμε να αντιφάσκουμε, διότι η Κυβέρνηση πανηγύριζε για μια απόφαση που είχε λάβει η προηγούμενη Κυβέρνηση της Ν.Δ. και είχε δώσει το 30% από τον πυλώνα ΙΙ να το διαχειριστούν οι ελληνικές περιφέρειες, διότι αυτές γνωρίζουν να εξειδικεύσουν και να δώσουν καλύτερα προτεραιότητες, πιο κοντά και πιο άμεσα. Τώρα γυρίζουμε και έχουμε συγκέντρωση και πιστεύω ότι είναι λάθος.

Επανειλημμένα, λοιπόν, η Ν.Δ. έχει κάνει ερωτήσεις, επίκαιρες ερωτήσεις και επερώτηση σε κοινοβουλευτικό επίπεδο για την απορρόφηση του αναπτυξιακού κομματιού του προγράμματος αγροτικής ανάπτυξης. Η άμεση απορρόφηση των χρημάτων έχει πολλαπλασιαστικά οφέλη για την ελληνική οικονομία για την ανάπτυξη της χώρας μας και την ανάκαμψή της.

Η διαχειριστική ανεπάρκεια της σημερινής διακυβέρνησης ΣΥΡΙΖΑ – ΑΝ.ΕΛ. δημιουργεί σοβαρά προβλήματα λόγω καθυστερήσεων.

Θέλω, λοιπόν, να ρωτήσω τον κ. Υπουργό. Έχουμε σύμφωνα με το σχεδιασμό μείωση των πόρων της ΚΑΠ και αύξηση των πόρων για άλλα προγράμματα που αφορούν νέες προκλήσεις για την Ε.Ε., όπως είναι η μετανάστευση, η προστασία των ευρωπαϊκών συνόρων, το περιβάλλον, η κλιματική αλλαγή. Επειδή τα δύο τελευταία ζητήματα συνδέονται με την αγροτική πολιτική, πώς θα μπορέσουμε στο πλαίσιο της νέας ΚΑΠ να συνδυάσουμε αυτές τις δράσεις;

Επιπλέον, έχουμε προγράμματα με κοινά κριτήρια για όλες τις χώρες της Ε.Ε., άλλες όμως είναι οι ανάγκες των χωρών του νότου και άλλες οι ανάγκες των χωρών του βορά. Συνεπώς, δεν είναι δόκιμο να ισχύουν τα ίδια κριτήρια παντού και οι ίδιες προτεραιότητες.

Ποια είναι η θέση της σημερινής Κυβέρνησης σε σχέση με αυτό; Ποιες είναι οι συνέπειες της μη απορρόφησης πόρων από τον πυλώνα ΙΙ του προγράμματος αγροτικής ανάπτυξης;

Οι εταίροι μας στην Ε.Ε. μπορούν να μας πουν το πολύ απλό, το οποίο έχει ξανα ειπωθεί και ακουστεί, ότι «αφού δεν απορροφάτε τους πόρους, δεν τους χρειάζεστε, συνεπώς ας δώσουμε λιγότερα χρήματα στο επόμενο πρόγραμμα». Θα ήθελα, λοιπόν, τη θέση της Κυβέρνησης πάνω σε αυτό. Πού βρίσκονται τα σχέδια διαχείρισης, τα οποία θα έπρεπε να έχουν ολοκληρωθεί για να ξέρουμε, πώς να κινούμαστε από δω και στο εξής; Τι θα συμβεί - σε αυτό αναφέρθηκε και η κυρία Αραμπατζή - με τις επιδοτήσεις, με τα ιστορικά δικαιώματα και με μια σειρά άλλων ζητημάτων; Ποιος είναι ο σχεδιασμός από δω και στο εξής για το τι θα γίνει με όλα αυτά τα θέματα; Πού βρίσκεται το ύψος του κρατικού προϋπολογισμού και πού θα πάει;

Με βάση τα σχέδια των Κανονισμών η Ελλάδα οφείλει από την πρώτη Ιανουαρίου του 2020 να υποβάλλει το Εθνικό Στρατηγικό Σχέδιο, προκειμένου να μπορέσουν οι αγρότες να λάβουν τις ενισχύσεις το 2021 και να διασφαλιστεί το αγροτικό εισόδημα.

Δεδομένου ότι τα χρονικά περιθώρια είναι πολύ στενά ποιες συλλογικές διαδικασίες έχουν πραγματοποιηθεί μέχρι τώρα και σε ποιο στάδιο βρίσκονται, ώστε να μπορεί να καθοριστεί η συγκεκριμένη Εθνική Στρατηγική;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Δημαράς.

ΓΕΩΡΓΙΟΣ ΔΗΜΑΡΑΣ: Ευχαριστώ τον Γενικό Γραμματέα και τον κ. Υπουργό για την ενημέρωση. Κύριε Στύλιο, με βάλατε στον πειρασμό να ψάξω να βρω κάποια στοιχεία για την κριτική που κάνατε στην Κυβέρνηση, τα οποία έχω εδώ.

Βλέπω, λοιπόν, ότι το ισοζύγιο εξωτερικών συναλλαγών αγροτικών προϊόντων στην Ελλάδα ήταν μονίμως αρνητικό και τώρα αρχίζουμε να φθάνουμε στην ισορροπία, κύριε Υπουργέ.

Από το 2002 μέχρι το 2008 ήταν κατηφορικό και πιστεύω να βλέπετε πόσο αρνητικό είναι το ισοζύγιο στα αγροτικά προϊόντα.

Στο συγκεκριμένο τομέα, η περίοδος της Ν.Δ., 2004 - 2009, ήταν η χειρότερη περίοδος για τη χώρα, όσον αφορά τα αγροτικά προϊόντα. Παραθέτω στοιχεία και αν θέλετε και νούμερα.

Ο Αγροτικός τομέας, σε δισεκατομμύρια ευρώ, στη χώρα μας, το 2004, ήταν 9,8 δισεκατομμύρια. Το 2009, ήταν 6,7. Το μικρότερο ποσοστό του αγροτικού τομέα, σε ποσοστό του Α.Ε.Π., ήταν το 2009, που ήταν 3,1%. Από τότε, βέβαια, άλλαξε κάπως.

Λέω ότι αυτά είναι περίπου τα στοιχεία. Καλή είναι η κριτική, αλλά καλό είναι να κάνουμε και λίγη αυτοκριτική, προτού μπούμε στο θέμα μας.

Επομένως, πρέπει να δούμε, ως χώρα, τι μπορούμε να κάνουμε, ώστε να βελτιώσουμε αυτή την κατάσταση.

Πρέπει να θέσουμε εθνικούς στόχους, γενικούς εθνικούς στόχους, κύριε Υπουργέ:

- Πρώτον, πρέπει να κάνουμε πλεονασματικό το Ισοζύγιο Εξωτερικών Συναλλαγών στα αγροτικά προϊόντα, διότι είμαστε αγροτική χώρα. Δεν είμαστε βιομηχανική χώρα. Αλίμονο μας να μην έχουμε και εδώ πλεόνασμα και αυτό συναρτάται και με την επιβίωση αυτού του λαού, σε δύσκολες καταστάσεις. Και το ξέρουμε πώς άντεξε αυτός ο λαός, στο Β’ Παγκόσμιο πόλεμο, όταν είχαμε την εισβολή Ιταλών και Γερμανών.

Πρέπει, λοιπόν, να έχουμε σχετική διατροφική αυτάρκεια. Να παραμείνει ο αγροτικός πληθυσμός στα χωριά, στα νησιά, στην περιφέρεια. Είναι πολύ σημαντικό ζήτημα. Να επιστρέψουν και νέοι εκεί. Να δούμε κίνητρα που θα βάλουμε για τους νέους για να επιστρέψουν. Και βεβαίως, το όλο μοντέλο να είναι βιώσιμο, που σημαίνει ανθεκτικό και αποκεντρωμένο.

Οι Οικολόγοι Πράσινοι μαζί με το Ευρωπαϊκό Πράσινο Κόμμα έχουν κάνει προτάσεις, στην Κομισιόν, για αυτά τα ζητήματα. Θα ήθελα να συνεισφέρω με προτάσεις. Αυτό ήθελα κυρία Αραμπατζή από εσάς. Θέλω πραγματικά προτάσεις για να συνεισφέρουμε σε αυτή την υπόθεση. Και η πρόταση είναι να αλλάξουμε τις προτεραιότητες των άμεσων πληρωμών, προς ένα οικολογικό αγροτικό μοντέλο, δηλαδή προς γεωργικές εκμεταλλεύσεις, που εφαρμόζουν βιολογικές, οικολογικές αρχές και φροντίζουν τις ανάγκες του περιβάλλοντος, των ζώων και του κλίματος.

Θέλουμε, μάλιστα, οι προτεραιότητες αυτές να αποτυπώνονται σε σαφείς κανόνες, αντίστοιχων αν όχι ίδιων, για όλες τις χώρες, ώστε να υπάρχει δικαιοσύνη και να μην αναπτύσσεται η γραφειοκρατία. Η προτεραιότητα αυτή είναι βασικό αίτημα των καταναλωτών για ποιοτικά και υγιεινά προϊόντα.

- Δεύτερον. Οι Ευρωπαίοι Πράσινοι προτείνουν να θεσμοθετηθεί αυστηρό όριο επιδοτήσεων 50 χιλιάδες ευρώ ανά εκμετάλλευση. Και οπωσδήποτε, να μειωθεί το σημερινό όριο, που οδηγεί το 80% των πόρων στο 20% των εκμεταλλεύσεων, σε ευρωπαϊκό επίπεδο, ώστε να εξοικονομηθούν πόροι για τις μικρές εκμεταλλεύσεις, κάτι το οποίο ενδιαφέρει, ιδιαίτερα, την Ελλάδα.

- Τρίτον. Να συμπληρωθεί η ενίσχυση για τους νέους αγρότες. Θα πρέπει να αφορά όλους τους τομείς και τις κλίμακες παραγωγής και να μην κατευθυνθεί, κυρίως, σε μεγάλες εκμεταλλεύσεις ή την εντατική γεωργία.

Θέλουμε νέους αγρότες με διαφοροποιημένη παραγωγή, που θα προσαρμόζεται καλύτερα στην κλιματική αλλαγή και στις στρεβλώσεις της αγοράς. Θα λέγαμε, λοιπόν, μεγαλύτερο ποσοστό από αυτό που δίνετε.

Γνωρίζουμε ότι, λόγω των χαμηλών ποσοστών γεννήσεων και του περισσότερου χρόνου, για περαιτέρω εκπαίδευση και μεγαλύτερης διάρκειας ζωής, όλες οι ομάδες του πληθυσμού, στην Ε.Ε., συμπεριλαμβανομένου του γεωργικού πληθυσμού, γηράσκουν. Στην Ε.Ε. των 28, όλο και λιγότεροι είναι οι νέοι γεωργοί. Το 2013, ήταν το 6%, κάτω των 35 ετών και όλο και περισσότεροι ηλικιωμένοι αγρότες, το 56,4%, άνω των 54 ετών, σύμφωνα με τα στοιχεία για το 2010.

- Τέταρτον. Η παραγωγή προς τοπική κατανάλωση να έχει προτεραιότητα στο σύστημα άμεσων πληρωμών. Επιπλέον, τα τοπικά τρόφιμα να αποκτήσουν ειδικό ευρωπαϊκό καθεστώς διευκολύνσεων.

-Πέμπτο. Να ενταχθεί η τοπική ανταλλαγή σπόρων και η χρήση τους, στο καθεστώς ενισχύσεων, ώστε να ενθαρρύνονται οι τοπικά προσαρμοσμένοι σπόροι, κατάλληλοι για κάθε τύπο εδάφους.

-Έκτο. Να εφαρμόζεται η Αρχή της προφύλαξης και η Αρχή «ο ρυπαίνων πληρώνει», σε ό,τι αφορά στα χημικά προϊόντα, τα οποία χρησιμοποιούνται στη γεωργία. Να μειώνονται, δηλαδή, οι ενισχύσεις της ΚΑΠ, όταν χρησιμοποιούνται ανόργανα λιπάσματα και φυτοφάρμακα. Να μην χορηγούνται ενισχύσεις για γενετικά τροποποιημένους οργανισμούς και ζώα που τρέφονται με τέτοια προϊόντα.

 Έβδομο, να γίνει κριτήριο επιλεξιμότητας η ευημερία των παραγωγικών ζώων - ας δούμε λίγο και τα ζώα που τα βασανίζουμε. Να εφαρμόζουν, δηλαδή, αυστηρά πρότυπα ως προς τις αποστάσεις μεταφοράς, να προωθηθεί η βελτίωση των βοσκοτόπων, να μειωθούν οι επιδοτήσεις για εντατική εκτροφή και επιπλέον, να επιδιωχθεί η μείωση της εξάρτησης της Ε.Ε. από ζωικές πρωτεΐνες και να δοθούν κίνητρα για αύξηση της παραγωγής και κατανάλωσης φυτικών πρωτεϊνών με ενίσχυση των τοπικών και περιφερειακών αγορών ζωοτροφών, εφαρμογή στρατηγικής για τις πρωτεΐνες που αντικαθιστά την εισαγόμενη σόγια με εγχώριες καλλιέργειες οσπρίων, πολιτικές για την σταδιακή μείωση της κατανάλωσης κρέατος.

Αυτά, κύριε Υπουργέ, θα σας τα δώσω και γραπτά και να τα συζητήσουμε, ώστε πραγματικά, όσο μπορούμε, να συνεισφέρουμε σε αυτό το δικό μας σχέδιο που θα κάνουμε για την αγροτική παραγωγή.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γεώργιος, Δημητριάδης Δημήτριος, Δρίτσας Θεόδωρος, Κυρίτσης Γεώργιος, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Τριανταφυλλίδης Αλέξανδρος, Καφαντάρη Χαρά, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Σέλτσας Κωνσταντίνος, Κατσαβριά – Σιωροπούλου Χρυσούλα, Συρμαλένιος Νικόλαος, Τελιγιορίδου Ολυμπία, Τζάκρη Θεοδώρα, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Κέλλας Χρήστος, Μπούρας Αθανάσιος, Πλακιωτάκης Ιωάννης, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Γερμενής Γεώργιος, Δελής Ιωάννης, Συντυχάκης Εμμανουήλ, Μωραΐτης Νικόλαος, Κατσίκης Κωνσταντίνος, Λαζαρίδης Γεώργιος, Αμυράς Γεώργιος, Γεωργιάδης Μάριος και Μίχος Νικόλαος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αντωνιάδης.

ΙΩΑΝΝΗΣ ΑΝΤΩΝΙΑΔΗΣ: Καταρχάς, θεωρώ ατυχέστατη την απόπειρα λογοκρισίας της συναδέλφου. Πρέπει να συνειδητοποιήσουμε ότι μέσα στη Βουλή, όπου κάθε συνάδελφος μπορεί να μιλήσει ελεύθερα και δεν επιτρέπεται, ούτε στην Πρόεδρο, ούτε στον Υπουργό να ασκεί λογοκρισία, πολύ περισσότερο όταν μετά από τέσσερα χρόνια διακυβέρνηση τα έχετε κάνει «μπάχαλο» στην αγροτική ζωή.

Περιμέναμε μια ενημέρωση και αντί να διαφωτιστούμε περισσότερο τα συσκοτίσατε και τα θολώσατε και στην πολιτική διάσταση και στη τεχνοκρατική. Ακούω συναδέλφους, οι οποίοι δεν έχουν συνειδητοποιήσει ότι είναι 4 χρόνια κυβέρνησης. Ακόμη λένε εκείνο θα ήταν καλό να κάναμε, το άλλο θα ήταν καλό να κάναμε, ακόμη κάνουν αντιπολίτευση στην αντιπολίτευση. Ο κ. Δημαράς που μιλούσε προηγουμένως, μίλησε για κίνητρα. Τέσσερα χρόνια που είναι αυτά τα κίνητρα;

Ένα παράδειγμα είναι ότι στο Ισραήλ αυτή τη στιγμή το 100% της άρδευσης της βαμβακοκαλλιέργειας γίνεται από την επεξεργασία των αστικών λυμάτων και στη Φλώρινα έχουμε ένα φράγμα έτοιμο 15 εκατομμυρίων τόνων και μένει οκτώ χρόνια. Η μελέτη είναι έτοιμη εδώ και πέντε χρόνια και δεν τη δημοπρατείτε και εσείς μου μιλάτε τώρα για νέες τεχνολογίες και για διαστημόπλοια. «Μπροστά σας είναι η αρκούδα και εσείς ψάχνετε το ντορό».

Για ποια κατάσταση μιλάτε, για να δούμε λίγο για τα κίνητρα που λέτε. Για να φτιάξει κάποιος ένα στάβλο ή ένα κοτέτσι χρειάζεται επίσημη ορνιθολογική μελέτη. Οι νέοι νόμοι που ψηφίσατε για τη νομιμοποίηση σταβλικών εγκαταστάσεων προσκρούουν σε παλαιότερους κ.λπ. κ.λπ., δεν προχωράει τίποτα. Σχέδια βελτίωσης προκηρύχθηκαν, δεν έχουν εκδοθεί ακόμη διευκρινιστικοί εγκύκλιοι, κανένας αγρότης δεν μπορεί να καταθέσει φάκελο στο μελετητικά γραφεία. Παλαιότερα ένας αγρότης για να κάνει μια απλή αποθήκη για τα εργαλεία αρκούσε μια αίτηση, μια πολεοδομική άδεια. Τώρα απαιτείται πληθώρα δικαιολογητικών, όπως αρχιτεκτονική μελέτη. Αποθήκη θα φτιάξουμε, κ. Παπαδόπουλε, όχι πολυκατοικία.

Εκτός από τη γραφειοκρατία είναι και το οικονομικό κόστος, οι αμοιβές των μηχανικών, των λοιπών επαγγελματιών. Οι αγρότες καλούνται να πληρώσουν χρήματα που είτε δεν ξέρουν αν θα πιάσουν τόπο, είτε δεν τα έχουν.

Να πάμε τώρα και σε κάτι άλλο πιο σημαντικό, στη ζωική παραγωγή. Έχουμε πτώση της τιμής του γάλακτος κατά 25%, χωρίς αυτό να αιτιολογείται από τις συνθήκες αγοράς. Ενώ υπάρχει μεγάλη ζήτηση ελληνικού γάλακτος, η εγχώρια παραγωγή δεν καλύπτει τη ζήτηση, οι γαλακτοβιομηχανίες αγοράζουν το γάλα από τους Έλληνες παραγωγούς σε εξευτελιστικές τιμές κάτω του κόστους, ενώ οι τιμές στα σουπερμάρκετ παραμένουν ιδιαίτερα υψηλές και από το πρόβλημα δεν ξεκίνησε φέτος, βέβαια. Καταργήσατε το ισοζύγιο από όπου φαινόταν οι παράνομες εισαγωγές - ελληνοποιήσεις και εν πάση περιπτώσει το πρόβλημα διαιωνίζεται.

Θα αναφερθώ στην κομπόστα και στο βιομηχανικό ροδάκινο. Για πρώτη φορά, κύριε Υπουργέ, οι βιομήχανοι κάνουν επίσημο καρτέλ με την ανοχή του κράτους. Δηλώνουν προκλητικά πως δεν θα πληρώσουν πάνω από 23 λεπτά το κιλό και κανένας δεν παρεμβαίνει. Διαλύσατε αγροτικούς συνεταιρισμούς αφήνοντας αίολο νομικό καθεστώς σε αντίθεση με αυτά που επιτάσσει η ευρωπαϊκή νομοθεσία.

Κύριε Υπουργέ, στη Φλώρινα, στη Βέροια έρχονται οι Βούλγαροι, αγοράζουν ροδάκινα χωρίς τιμολόγια, αζύγιστα και ουδείς γνωρίζει την κατάληξή τους. Από αυτό χάνει και ο παραγωγός και το κράτος.

Στο επιτραπέζιο ροδάκινο έχουμε «χάσει» τη Γερμανία που ήταν μια πολύ μεγάλη αγορά και έχει χαθεί πολύτιμος χρόνος.

 Επειδή θέλετε και προτάσεις να πούμε ότι για τη νέα ΚΑΠ θα πρέπει να επικεντρωθούμε σε προϊόντα - στόχους, όπως είναι το ροδάκινο, το ελαιόλαδο, το γάλα και άλλα.

Η Φλώρινα και γενικότερα, οι ακριτικές περιοχές θέλουν ιδιαίτερη προσοχή. Οι ιδιαιτερότητες του κλίματος, τα μεγάλα ποσοστά ανεργίας και η γειτνίαση με κράτη, τα οποία έχουν προστριβές και σε εθνικό επίπεδο, κύριε Υπουργέ, απαιτούν μεγαλύτερη ευαισθησία και στήριξη των κατοίκων. Σαφέστατα και είμαστε θετικοί και πρέπει όλοι να επικεντρωθούμε. Ο κόσμος αλλάζει, μέσα στην αγροτική μας ζωή έχει μπει και η έρευνα, η τεχνολογία, η καινοτομία και βεβαίως, το θέμα της κλιματικής αλλαγής και του περιβάλλοντος. Σε όλα αυτά είμαστε σύμφωνοι. Απομένουν, βέβαια, οι σωστοί πολιτικοί και οι σωστές τεχνικές για να τα υλοποιήσουν. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Παπαδόπουλος.

Θα αναφέρω, κύριε Παπαδόπουλε, επειδή υπήρξαν κάποιες αιχμές από τον συνάδελφο, για τις πρωτολογίες, ότι η κυρία Βράντζα μίλησε για 7 λεπτά, η κυρία Αραμπατζή 12 λεπτά, ο κ. Τζελέπης 8,5 λεπτά, ο κ. Μωραΐτης 7,5 λεπτά και ο κ. Αμυράς 2 λεπτά. Αναφέρομαι σ’ έναν από το κάθε Κόμμα και γιατί διακόπτονται μερικές φορές οι συνάδελφοι.

Το λόγο έχει ο κ. Παπαδόπουλος.

ΝΙΚΟΛΑΟΣ ΠΑΠΑΔΟΠΟΥΛΟΣ: Καταρχήν, ήρθαμε εδώ να συζητήσουμε για την Κοινή Αγροτική Πολιτική. Κύριε Υπουργέ, δεν κάνατε ούτε μία πρόταση. Αν δεν έχετε προτάσεις, νομίζω πως αυτή η συζήτηση είναι άκυρη.

Να κάνουμε μια άλλη συζήτηση, να έρθουν τα Κόμματα οργανωμένα με προτάσεις πάνω στο σχέδιο αυτό που συζητιέται, να ακούσουμε τη γνώμη τους, να ακούσουμε τι ζητάνε για τους νέους αγρότες, θέλουμε το 2%, ως που το θέλουμε; Θέλουμε τις συνδεδεμένες; Ως που τις θέλουμε; Να μας πουν προτάσεις. Δεν άκουσα μια πρόταση εδώ πέρα, δεν έχουν πει τίποτα.

Έρχομαι πάλι στο θέμα της φορολογίας. Κυρία Αραμπατζή, πείτε μας ειλικρινά, είπατε «εμείς θα μειώσουμε τη φορολογία». Εσείς, όταν θα αναλάβετε τη διακυβέρνηση θα έχετε το αφορολόγητο στις 9.500 ευρώ, όπως είναι τώρα; Πείτε μας ανοικτά, αν θα το έχετε ή όχι. Το τι θα κάνει ο ΣΥΡΙΖΑ, θα πάρει και την πολιτική και θα βγει στον κόσμο και θα αμειφθεί, θετικά ή αρνητικά γι’ αυτό που θα κάνει.

Εσείς θα μας πείτε, επιτέλους, όταν θα έρθετε στην Κυβέρνηση, ποιο θα είναι το αφορολόγητο όριο των αγροτών; Και είπατε «θα έχουμε 10% μέχρι και τις 10.000 €». Αφού τώρα είναι 9.600 €, τι νόημα έχει το 10% μέχρι και τις 10.000 €; Μήπως έχετε στο μυαλό σας τίποτ’ άλλο; Δεν στέκει μαθηματικά αυτό που λέτε. Άρα, πρέπει να καθίσετε, να το δείτε και να προτείνετε συγκεκριμένα πράγματα.

Καταρχήν, λέτε για τους νέους αγρότες, όσοι έκαναν αίτηση νέων αγροτών μπήκαν μέσα. Τους βάλαμε μέσα, βρήκαμε λεφτά, καλώς ή κακώς, εμείς λέμε καλώς τους βάλαμε. Άρα, θέλουμε να αυξήσουμε τον αγροτικό πληθυσμό. Πώς το λέτε έτσι; Τι να πω; Δηλαδή, τι δεν καταλαβαίνετε στις πολιτικές; Βεβαίως να βρεις πόρους. Από κάπου αλλού έκοψες, από κάπου αλλού μάζεψες για να κάνεις αυτό το στόχο, των νέων αγροτών. Δεν μπορώ να πω κάτι άλλο, με ξεπερνάει αυτή η ιστορία.

Κύριε Υπουργέ, εγώ θέλω να καταλάβουμε το εξής, ότι πρέπει να διασφαλιστεί η επάρκεια τροφίμων. Να πω ένα παράδειγμα για να γίνει. Σήμερα δεν έχουμε πολλά δίχτυα στα αμπέλια. Εάν θα πάρει χαλάζι θα χάσουμε την παραγωγή και θα αποζημιώσουμε. Ένα πρόγραμμα που υποχρεωτικά θα έχουμε αντιχαλαζιακά ή αντιβρόχινα, τώρα το ξεκινήσαμε, το λέω για να γίνει γνωστό. Το προϊόν είναι πλούτος της χώρας, δεν είναι του «Παπαδόπουλου του αγρότη». O Παπαδόπουλος το διαχειρίζεται, αύριο θα φύγει, θα έρθει κάποιος άλλος. Άρα, εμείς πρέπει να έχουμε τον πλούτο, άρα πρέπει να έχουμε τις πολιτικές στραμμένες στην επάρκεια των τροφίμων και προϊόντων και πρέπει να πάμε, πλέον, στην ολοκληρωμένη διαχείριση ΠΕΠ,ΠΟΠ,ΓΕΠ όλα τα προϊόντα, τα οποία πρέπει να έχουν πιστοποίηση.

Δεύτερον, το περιβαλλοντικό, όπως μπαίνει στην ΚΑΠ, νομίζω ότι πρέπει να το ενισχύσουμε, διότι, κατά τη γνώμη μου, δεν μπορεί να υπάρξει ανάπτυξη εις βάρος του περιβάλλοντος. Άρα, πρέπει να δούμε, πώς θα γίνει, συνολικά, η ανάπτυξη του περιβάλλοντος. Μέσα στο περιβάλλον, θέλω να βάλουμε την ιδιαίτερη σχέση με το νερό, διότι χωρίς νερό παραγωγή δεν υπάρχει.

Όταν μιλάμε εδώ, στη Βουλή, δεν πρέπει να το «βάζουμε στα πόδια» όταν γίνεται συζήτηση. Χθες, ο Αρχηγός της Αξιωματικής Αντιπολίτευσης στην τρίτη ομιλία του Πρωθυπουργού, έφυγε. Εδώ, λένε μια κουβέντα και φεύγουν. Τι κατάσταση είναι αυτή; Δεν μπορούμε να κάνουμε ένα διάλογο, να δούμε τις προτάσεις του καθενός που συμφωνούμε, εάν υπάρχει περίπτωση σύγκλισης ή εάν υπάρχουν διαφορές να φανούν. Τι Δημοκρατία είναι αυτή; Δεν μπορούμε να το ανεβάσουμε το επίπεδο της Δημοκρατίας;

Εγώ, θα πρέπει να φύγω γιατί είμαι και στην Επιτροπή Δημόσιας Διοίκησης. Ήμουν από την αρχή εδώ και γνωρίζετε ότι δεν λείπω από τις επιτροπές. Το θέμα της Επιτροπής είναι το πρόγραμμα «ΚΛΕΙΣΘΕΝΗΣ Ι», που είναι και αυτό σημαντικό. Όλα τα σημαντικά ο ΣΥΡΙΖΑ θα τα κάνει.

ΦΩΤΕΙΝΗ ΑΡΑΜΠΑΤΖΗ: Κυρία Πρόεδρε, μισό λεπτό. Μια παράκληση. Όταν τοποθετηθούν όλοι οι συνάδελφοι, θέλω το λόγο για ένα λεπτό, διότι ο κ. Παπαδόπουλος και ο κ. Δημαράς αναφέρθηκαν σε εμένα.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κυρία Αραμπατζή, δεν πειράζει, διότι και άλλοι αναφέρθηκαν στον κ. Παπαδόπουλο. Δεν μπορεί να γίνει αυτός ο κύκλος. Παρακαλώ, μόνο ένα λεπτό.

ΦΩΤΕΙΝΗ ΑΡΑΜΠΑΤΖΗ: Ευχαριστώ κυρία Πρόεδρε. Να διευκρινίσω πολύ γρήγορα τα εξής. Πρώτον, πρέπει να συνειδητοποιήσει, τόσο η Κυβέρνηση, όσο και οι βουλευτές, ότι είστε η Κυβέρνηση, η οποία αποφασίζει, σχεδιάζει και ελέγχεται. Δεν μπορείτε το βάρος της κυβερνησιμότητας να το βάζετε στην Αντιπολίτευση. Έλεος, είσαστε τρεισήμισι χρονιά.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστούμε πολύ.

ΦΩΤΕΙΝΗ ΑΡΑΜΠΑΤΖΗ: Δεν τελείωσε ο χρόνος μου, κυρία Πρόεδρε. Ένα λεπτό μου είπατε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Συγγνώμη, πήρατε το λόγο επί προσωπικού. Δεν τον πήρατε για να βγάλετε ακόμα ένα λόγο.

ΦΩΤΕΙΝΗ ΑΡΑΜΠΑΤΖΗ: Επί προσωπικού αναφέρθηκαν σε έμενα δύο φορές. Δεν μου δώσατε ένα λεπτό;

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το έδωσα για συγκεκριμένη απάντηση επί προσωπικού, αλλιώς δεν έχετε το λόγο.

ΦΩΤΕΙΝΗ ΑΡΑΜΠΑΤΖΗ: Κρίνεται, κυρία Πρόεδρε, πώς θα διαχειριστώ το προσωπικό; Μου δώσατε ένα λεπτό; Θέλω το ένα λεπτό.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Παρακαλώ, κλείστε το μικρόφωνό σας.

ΣΤΑΥΡΟΣ ΑΡΑΧΩΒΙΤΗΣ: Κυρία Πρόεδρε, εμείς έχουμε λόγο εδώ ή να φύγουμε; Σας παρακαλώ, περιμένουμε όλοι υπομονετικά να μιλήσουμε.

ΦΩΤΕΙΝΗ ΑΡΑΜΠΑΤΖΗ: Γι' αυτό είπα, κ. Αραχωβίτη, στο τέλος των τοποθετήσεων των συναδέλφων, αλλά επειδή ενοχλούν αυτά που λέω, γι' αυτό «κόβει» το λόγο η κυρία Πρόεδρος.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κύριε Αραχωβίτη δεν προεδρεύετε. Το λόγο έχει ο κ. Ουρσουζίδης.

ΓΕΩΡΓΙΟΣ ΟΥΡΣΟΥΖΙΔΗΣ: Ευχαριστώ κυρία Πρόεδρε. Αγαπητοί συνάδελφοι, κ. Υπουργέ, κ. Γενικέ Γραμματέα, κράτησα κάποιες σημειώσεις σε σχέση με αυτά που είπατε.

Η Κοινή Αγροτική Πολιτική θα μπορούσε να είναι η κοινή αντιμετώπιση προβλημάτων. Οι συμμαχίες είναι απαραίτητες, όπως τις ορίσατε, προκειμένου να υπερασπιστείτε μαζί με άλλους παράγοντες, οι οποίοι επηρεάζουν την εξέλιξη από δω και πέρα της Κοινής Αγροτικής Πολιτικής σε επίπεδο Ε.Ε.. Βεβαίως, είναι απαραίτητο, σε αυτή την κατεύθυνση, να δηλώσουμε όλοι «παρών», πέρα από τις συμμαχίες, για να έχουμε θεμιτό αποτέλεσμα, ακόμα και αν είχαμε αύξηση των πόρων. Εάν δεν υπήρχε σωστή διαχείριση το αποτέλεσμα, θα ήταν πάλι αρνητικό και θα ήταν αυτό που είχαμε πριν το 2015, που οι αγρότες έβγαιναν κάθε χρόνο στο δρόμο. Πολλά από τα μέσα μαζικής ενημέρωσης που, σήμερα, στηρίζουν την Αντιπολίτευση, τότε έλεγαν στους αγρότες ότι βγαίνετε από συνήθεια να κάνετε το «κομμάτι» σας για ένα μήνα, ταλαιπωρώντας τον υπόλοιπο ελληνικό λαό.

Σήμερα, βέβαια, αυτά τα φαινόμενα δεν υπάρχουν για απολύτως συγκεκριμένους λόγους. Η έννοια του αφορολογήτου μπήκε από αυτή την Κυβέρνηση, για πρώτη φορά στον αγροτικό κόσμο, τους μοναδικούς ελεύθερους επαγγελματίες που απολαμβάνουν αυτό το προνόμιο. Ένα προνόμιο, βέβαια, που δεν δόθηκε έτσι απλά, επειδή διαμαρτύρονταν οι αγρότες. Δόθηκε γιατί ήταν και δίκαιο και σωστό.

Γνωρίζουμε όλοι ότι η αγροτική δραστηριότητα επηρεάζεται από μια σειρά αστάθμητους παράγοντες, οι οποίοι μπορεί να είναι καταστροφικοί. Όταν δε επαναλαμβάνονται κάθε χρόνο, όπως συμβαίνει στην περιοχή μας με τα ροδάκινα που ανέφερε ο συνάδελφος από τη Φλώρινα, έχουμε ένα μεγάλο ζήτημα, όμως θ’ αναφερθώ ειδικότερα γι’ αυτό.

Καινοτομία, λοιπόν. Όλοι έχουμε ανάγκη από νέα πράγματα, νέες ιδέες, γνώση απαραίτητη σε όλες τις εκφάνσεις της ανθρώπινης δραστηριότητας, ψηφιοποίηση που σημαίνει ταχύτητα, διαφάνεια, αίσθημα δικαιοσύνης στους ανθρώπους, οι οποίοι απολαμβάνουν τα όποια προνόμια.

Το περιβαλλοντικό αποτύπωμα, βεβαίως, πρέπει, να επιβραβεύεται και αφορά σε κάτι, το οποίο δυστυχώς επηρεάζει στη ζωή μας αρνητικά, από την αλόγιστη χρήση που γίνεται σε βάρος του περιβάλλοντος. Ενισχύσεις, επιχειρησιακά προγράμματα είναι μια σειρά από ζητήματα, τα οποία πρέπει, να διατηρηθούν, αρκεί να γίνεται σωστή διαχείριση των πόρων.

Σε ό,τι αφορά την αναδιανεμητική ενίσχυση, επικροτώ αυτή τη δράση. Εγώ θα πρότεινα, βεβαίως κι ακόμα μεγαλύτερη, προκειμένου να επωφεληθούν οι άνθρωποι που για οποιοδήποτε λόγο δεν είχαν την πολυτέλεια, ν’ απολαύσουν στο παρελθόν. Είναι γνωστές οι παθογένειες και δε θ’ αναφερθώ σ’ αυτές.

Θ’ αναφερθώ μόνο στο ζήτημα της κλιματικής αλλαγής. Την κλιματική αλλαγή την υφιστάμεθα όλοι. Όταν κάποιοι ασχολούνταν με το περιβάλλον στο παρελθόν, είχαν ταυτισθεί με τους γραφικούς, με τους ανθρώπους, οι οποίοι δεν είχαν με τι άλλο ν’ ασχοληθούν και ασχολούνταν με ζητήματα, τα οποία γενικότερα πίστευαν ότι τους αναδεικνύουν ή βγάζουν προς τα έξω κάτι, το οποίο δεν είναι πρώτης προτεραιότητας.

Δυστυχώς, απ’ τα πράγματα αποδεικνύεται ότι είναι πρώτη προτεραιότητα. Ιδιαίτερα, η περιοχή της Μακεδονίας επηρεάζεται από το φαινόμενο της κλιματικής αλλαγής. Έρχομαι πάλι στο συγκεκριμένο πρόβλημα που αφορά το ροδάκινο. Πέρυσι είχαμε μια πρωτοφανή καταστροφή πάνω στη φάση της συγκομιδής αυτού του πολύτιμου προϊόντος που επί σειρά ετών και συνεχίζει να είναι στην πρώτη γραμμή των εξαγωγών ενισχύοντας την εθνική οικονομία. Αυτοί, λοιπόν, οι άνθρωποι και εφέτος αντιμετωπίζουν τα ίδια προβλήματα.

Έχουμε συνεννοηθεί με τον Υπουργό. Νομίζω ότι θα υπάρξει μια λογική αντιμετώπιση, μια δίκαιη αντιμετώπιση, αποτύπωση της ζημιάς. Ο κόσμος περιμένει αναγγελίες για αποτύπωση της ζημίας, όχι για κανένα άλλο λόγο, Υπουργέ, απλά για να υπάρξει μια σαφή εικόνα, ούτως ώστε ν’ αντιμετωπισθεί με δίκαιο τρόπο το πρόβλημα.

Είναι, όμως, δυνατόν να δεχθούμε ότι γόνιμες εκτάσεις μοναδικές εξαιτίας αυτού του φαινομένου καθίστανται μη αξιοποιήσιμες; Αυτό δεν αφορά μόνο στην πατρίδα μας, αφορά σ’ όλη την Ε.Ε., γιατί είναι κοινοί πόροι, τους οποίους, αφού τους εκμεταλλευτούμε με ορθολογικό τρόπο, μπορούν να είναι και ανταποδοτικοί και να προάγουν τα προϊόντα μας, έτσι ώστε να επωφεληθεί η κοινωνία μας.

Υπ' αυτή την έννοια είναι απολύτως εύλογη και αναγκαία η στήριξη των παραγωγών, που υπέστησαν ζημιές και μάλιστα, σε διαδοχικές χρονιές. Η αποζημίωση αφορά στη μείωση της ζημίας. Η έννοια του κέρδους δεν υπάρχει. Αφορά στον περιορισμό, στην απομείωση της ζημιάς. Αυτό οφείλουμε να το κάνουμε για να δημιουργήσουμε προϋποθέσεις στους ανθρώπους αυτούς, ώστε να συνεχίσουν τη δραστηριότητά τους. Είναι κάτι απολύτως απαραίτητο, αναγκαίο και το περιμένουν από εμάς.

Είναι πολύ εύκολο να φλυαρεί κανείς και να δημιουργεί εντυπώσεις. Θέλω, να το αποφύγω αυτό. Είναι η θέση όλων των συναδέλφων από τη Κεντρική Μακεδονία, την εκφράζουμε με την ευκαιρία αυτής της συζήτησης και περιμένουμε να γίνουν τ’ αυτονόητα. Ευχαριστώ πολύ για την ανοχή.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ κι εγώ.

Το λόγο έχει ο κ. Αραχωβίτης.

ΣΤΑΥΡΟΣ ΑΡΑΧΩΒΙΤΗΣ: Ευχαριστώ πολύ, κυρία Πρόεδρε. Θα περίμενα σήμερα μια μεγαλύτερη αυτοσυγκράτηση από τις πολιτικές δυνάμεις που είχαν την ευθύνη της διακυβέρνησης της χώρας μέχρι τώρα και μια μεγαλύτερη αυτοκριτική. Θα περίμενα λίγο περισσότερη αυτοκριτική για τον τρόπο που διαχειριστήκαν τις διαπραγματεύσεις στις προηγούμενες ΚΑΠ για τον τρόπο που τις εφάρμοσαν και για τα αποτελέσματα που είχαμε όχι μόνο λόγω των ΚΑΠ, αλλά στον αγροτικό τομέα, στον αγροτικό χώρο, στην πρωτογενή παραγωγή με τις πολιτικές που εφαρμόστηκαν.

Αυτό το λέω ως πρώτη παρατήρηση και συνδέεται άμεσα με το θέμα που συζητάμε σήμερα. Καλό είναι να μιλάμε και να παίρνουμε θέση όλοι για τη συνολική μείωση του προϋπολογισμού ή για τη μη μείωση του προϋπολογισμού. Να βλέπουμε ποια είναι τα επίδικα, δηλαδή, που ήταν τα σημεία, στα οποία κινδύνευε η χώρα, να έχει πολύ μεγάλες απώλειες πόρων που κινδύνευαν οι αγρότες, τελικά, να έχουν ζητήματα, ποια απ’ αυτά αντιπαλεύτηκαν και ποια απ’ αυτά βρίσκουμε μπροστά μας.

 Όπως είναι η εξωτερική σύγκλιση, όπως η εθνικοποίηση της ΚΑΠ, ήταν σημεία, τα οποία είχαν μπει στην αρχή της διαπραγμάτευσης, τα οποία με τους χειρισμούς της ελληνικής κυβέρνησης αποτράπηκαν.

 Έχουμε εδώ το μεγάλο επίδικο του στόχου και του αποτελέσματος και για μένα αυτό είναι το κομβικό αυτή τη στιγμή στη συζήτηση. Μπορεί να ακούγεται καλά με την έννοια ποια; Ότι μέχρι τώρα απουσίαζε η στοχοθεσία στην αγροτική παραγωγή, δηλαδή, δημιουργούμε μια μόχλευση με τους πόρους, τι αποτέλεσμα, έχουμε οικονομικό στη βιωσιμότητα του αγροτικού τομέα. Αυτό, απουσίαζε όλα αυτά τα χρόνια και οι επιδοτήσεις διαχειρίστηκαν περισσότερο ως εισόδημα, για να μην πούμε κάτι άλλο που όλοι καταλαβαίνουμε, παρά ως εργαλείο άσκησης πολιτικής για την επιβίωση του αγρότη τα επόμενα χρόνια, την παραγωγή ποιοτικού προϊόντος και την ενίσχυση της εθνικής οικονομίας.

 Από αυτό το άκρο, όμως, το τι γινόταν στο παρελθόν, μέχρι το να πάμε σε ένα σκληρό γραφειοκρατικό μοντέλο, το οποίο θα θέτει στόχους- οι οποίοι ενδεχομένως, να είναι και καλοί και θα είναι μέσα στην εθνική μας στρατηγική- αλλά από την άλλη πλευρά να είναι τόσο έντονα γραφειοκρατικοί και λαμβάνοντας υπόψη και την ελληνική παραγωγικότητα στον αγροτικό τομέα, μπορεί να μας δημιουργήσουν προβλήματα άλλου τύπου.

 Αυτό, είναι ένα σημείο, το οποίο θα πρέπει να το προσέξουμε. Πάντοτε λέγαμε ότι η Κομισιόν ιδιαίτερα, η Επιτροπή λειτουργεί γραφειοκρατικά. Δηλαδή, δημιουργεί τέτοια προσκόμματα γραφειοκρατίας που στο τέλος δυσχεραίνουν την επίτευξη των στόχων των ίδιων. Να μην φτάσουμε, δηλαδή, στην στοχοθεσία για πραγματικά αποτελέσματα που θα περιμέναμε για να ενισχύσουν το εισόδημα βραχυπρόθεσμα και μακροπρόθεσμα του αγρότη και της αγροτικής παραγωγής και όλων των επαγγελμάτων που ακολουθούν την πρωτογενή παραγωγή, να αυτόεγκλωβιστούμε σε μια γραφειοκρατία τέτοια που στη ουσία, δεν θα φέρει το επιθυμητό αποτέλεσμα.

 Εδώ, υπάρχουν ιδιαιτερότητες, λόγω της παραγωγικής διαφοροποίησης. Η Ελλάδα, έχει την ορεινότητα, έχει τη νησιωτικότητα, έχουμε την αλιεία με τη μεγαλύτερη ακτογραμμή σε ολόκληρο τον κόσμο, έχουμε το ότι είμαστε το «μέτωπο», η πρώτη χώρα, στην κλιματική αλλαγή και αυτό το βλέπουμε, τόσο στην αλιεία, όσο και στη φυτική παραγωγή, άρα πρέπει να πάρουμε μέτρα προς αυτή την κατεύθυνση και εδώ είναι ένα κομμάτι που θα πρέπει να δούμε στο σχεδιασμό μας, όσον αφορά στις υποδομές για την αντιμετώπιση των φαινομένων που φέρνει η κλιματική αλλαγή.

 Όχι μέσα από στοχοθεσίες όμως, αλλά μέσα από πραγματικά έργα τα οποία, είτε θα είναι σε εξοικονόμηση νερού, είτε θα είναι στη διαχείριση του νερού, είτε θα είναι στην διαφοροποίηση των καλλιεργειών, είτε θα είναι στη διαχείριση των ιχθυαποθεμάτων, θα πρέπει να έχουμε την ευελιξία σε αυτά να βάλουμε τις προσωπικές μας ανάγκες. Δεν έχει τις ίδιες ανάγκες, η Ελλάδα με την Ολλανδία, δεν έχει το ίδιο παραγωγικό μοντέλο, δεν έχει την ίδια παραγωγική διαφοροποίηση.

 Ένα σημείο, το οποίο είναι πολύ σημαντικό, είναι ο ένας από τους εθνικούς στόχους που έχουμε θέσει, και μάλιστα ο τρίτος, εάν δεν κάνω λάθος, αυτός της κοινωνικής συνοχής. Ένα κομμάτι, λοιπόν των πόρων ακριβώς λόγω της διάρθρωσης, θα πρέπει να κατευθυνθεί ακριβώς στην κοινωνική συνοχή. Να εξασφαλίσουμε, δηλαδή, ένα επίπεδο βιωσιμότητας, ένα εγγυημένο εισόδημα στον αγρότη, πάνω στο οποίο θα μπορεί να «πατήσει» και να «χτίσει» την παραγωγική του διαφοροποίηση και την ανάπτυξη της παραγωγής του, έχοντας εξασφαλίσει ένα μίνιμουμ. Αυτό, όμως, δεν πρέπει να είναι ο κύριος στόχος ή να μην επικεντρωθούμε εκεί, αλλά να είναι η βάση πάνω στην οποία θα πατάμε.

 Κλείνοντας, κυρία Πρόεδρε, να πω μόνο ότι η συζήτηση συνεχίζεται. Είμαστε στη διαμόρφωση συμμαχιών και είναι κάτι πολύ σημαντικό, οι όποιες συμμαχίες είναι περισσότερο τα κράτη, τα οποία έχουν να αντιμετωπίσουν παρόμοια ζητήματα παραγωγικότητας και όχι χώρες του νότου ή όπως είχαμε μάθει να διαμορφώνουμε τις συμμαχίες μέχρι τώρα, δηλαδή, οι συμμαχίες να είναι κάτι «ρευστό» στο τοπίο. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Κατσανιώτης.

ΑΝΔΡΕΑΣ ΚΑΤΣΑΝΙΩΤΗΣ: Ευχαριστώ, κυρία Πρόεδρε. Έχει ενδιαφέρον να συζητάμε για την ΚΑΠ, αλλά θα συμφωνήσω με τον κ. Αραχωβίτη, ότι αυτό που συνέβαινε παλιά, συμβαίνει και τώρα. Είστε ο μοναδικός Υπουργός, ο οποίος και έχει εφαρμόσει ΚΑΠ και διαπραγματεύεται την καινούργια. Είστε και ο μακροβιότερος Υπουργός Αγροτικής Ανάπτυξης.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Ποτέ δεν είπα ότι φταίνε κάποιοι άλλοι.

ΑΝΔΡΕΑΣ ΚΑΤΣΑΝΙΩΤΗΣ: Όχι, απαντώ στον συνάδελφο. Επίσης, επειδή ανήκετε σε μια κυβέρνηση ΣΥ.ΡΙΖ.Α. - ΑΝ.ΕΛ. οι διαπραγματεύσεις δεν νομίζω ότι είναι και το καλό σας σημείο. Συνήθως, δεν έρχονταν καλά πράγματα για τη χώρα μετά από δικές σας διαπραγματεύσεις.

Αυτό που πρέπει να δούμε και αυτό, με το οποίο, θα συγκριθείτε είναι το ύψος της προηγούμενης ΚΑΠ. Αυτό που είναι το αναγκαίο για τη χώρα στην κατάσταση που βρίσκεται είναι να μπορέσει η κυβέρνηση σας να φέρει τα χρήματα που ήρθαν στην προηγούμενη προγραμματική περίοδο στη χώρα.

Το δεύτερο που θα πρέπει να μας πείτε είναι αν στις διαπραγματεύσεις έχει να κάνει και το κομμάτι της απορροφητικότητας που έχουμε στην ΚΑΠ που τρέχουμε. Όταν κάποιος διαπραγματεύεται θα πρέπει να πει ότι αυτά που πήρα δεν μου έφτασαν, θέλω και άλλα, μαζί με την προτεραιότητα που έχει η χώρα και να προβάλει φυσικά την κατάσταση που βρίσκεται η Ελλάδα τα τελευταία χρόνια.

Επίσης, έχουμε ή δεν έχουμε, κύριε Υπουργέ, το μεγαλύτερο κόστος παραγωγής από όλες τις χώρες της Ε.Ε.; Το έχουμε. Τι θα κάνουμε για αυτό; Αυτό είναι το μεγάλο ζητούμενο. Ο αγροτικός κόσμος, επειδή θα συμφωνήσω ότι πολλές φορές οι επιδοτήσεις μεταφράστηκαν σε εισόδημα, αυτό που είναι δική μας δουλειά να κάνουμε είναι, όχι στα χαρτιά απορροφητικότητα, όχι να πανηγυρίζουμε με τα εύκολα, όπως είπε ο κ. Παπαδόπουλος, πήραμε όλους που έκαναν αίτηση για νέους αγρότες. Πόσοι θα μείνουν από αυτούς; Δουλεύει καλά ο ΕΛΓΟ - ΔΗΜΗΤΡΑ; Έχει προσωπικό; Πώς πάει η εκπαίδευση; Είναι όλοι παρόντες ή είναι κάποιοι και υπογράφουν για όλους;

Αυτά είναι τα ζητούμενα. Δεν είναι θέμα τι δείχνουν τα χαρτιά. Είστε, κατά τη γνώμη μου, στο πιο κομβικό Υπουργείο για τη χώρα. Ο αγρότης αυτή τη στιγμή δε νιώθει ότι είναι σημαντικός. Ο αγρότης αυτή τη στιγμή είναι αυτός που παράγει. Υπάρχει ένα πολύ μεγάλο ερώτημα; Ποιο είναι το εθνικό προϊόν; Η φέτα ή το αιγοπρόβειο γάλα; Θα μπορούσαμε να έχουμε φέτα αν δεν έχουμε παραγωγούς; Μπορεί να ζήσει αυτή τη στιγμή με 0,60 και 0,70 ένας παραγωγός; Αν δεν ενισχύσουμε τους παραγωγούς και δεν πάμε σε αυτόν που παράγει, στην ουσία, τι θα κάνουμε; Αυτό είναι το ζητούμενο.

Όσον αφορά τις ασφαλίσεις, ξέρετε ότι ΕΛΓΑ και ΟΠΕΚΕΠΕ, όπως και τα ΟΣΔΕ, είναι μεγάλο κόστος για τον αγρότη. Τι θα κάνουμε γι' αυτό, θα λέμε ότι δεν υπάρχει; Η κλιματική αλλαγή, ειδικά σε περιοχές σαν την δική μου, η οποία ακόμα δεν έχει επιδοτήσεις, έχει δυναμικές καλλιέργειες, έχει καλλιέργειες ανθρώπων που επενδύουν και στη γνώση και στην καινοτομία και παράγουν καινοτόμα προϊόντα. Τι θα γίνει; Πώς θα πάμε προς τα εκεί;

Η κλιματική αλλαγή φέρνει τεράστια προβλήματα. Για παράδειγμα, είχαμε καταστροφή στις υπαίθριες φράουλες λόγω ακραίων καιρικών φαινομένων. Ξέρετε τι έκανε ο ΕΛΓΑ; Δεν έβγαζε ότι η φράουλα μπορεί μέχρι και τον Ιούνιο να μπει και να δηλωθεί στον ΟΣΔΕ, για να περάσει ο Ιούνιος, να μην έχουν δικαίωμα να μπουν στον ΟΣΔΕ, για να μην αποζημιώσει. Το κόστος του ΕΛΓΑ είναι ένα τεράστιο κόστος για την παραγωγή του αγρότη. Ενέργεια, Δ.Ε.Η., τεράστιο κόστος. Αυτό που πρέπει να δούμε είναι μέσα από ποια διαδικασία στη νέα ΚΑΠ, θα δούμε την εκπαίδευση πάλι, θα φτιάξουμε αγρότες που θα παραμείνουν αγρότες, αλλά για να παραμείνουν θα πρέπει να τους προστατεύσουμε.

Η κλιματική αλλαγή δεν είναι μία κουβέντα. Τα παλαιότερα ακραία καιρικά φαινόμενα πια είναι συνηθισμένα. Υπάρχει τρόπος να βρούμε ενισχύσεις, να βρούμε τρόπους; Είχε συζητηθεί στο παρελθόν.

Ένα τελευταίο, επειδή ακούω πάρα πολλές φορές παραδείγματα Ολλανδίας, Ισραήλ, κύριε Γενικέ, σας το έχω ξαναπεί το 70% - 75% των αγροτών στην Ολλανδία είναι γεωπόνοι. Στην Ελλάδα ένας γεωπόνος, ο οποίος δεν είναι κατά κύριο επάγγελμα αγρότης, δεν έχει το δικαίωμα να μπει σε σχέδιο βελτίωσης, δεν βελτιώνεται ο αγρότης ή ο γεωπόνος, το μέσο παραγωγής βελτιώνεται. Αν θέλουμε πραγματικά οι αγρότες μας να είναι εκπαιδευμένοι, θα πρέπει να τους δώσουμε τα εργαλεία. Όλο αυτό που ακούω για το μικρό κλήρο, υπάρχουν χώρες με πολύ μικρότερο κλήρο από εμάς που τα έσοδα που έχουν ανά στρέμμα είναι πολύ μεγαλύτερα. Ευχαριστώ πολύ.

ΕΥΗ ΚΑΡΑΚΩΣΤΑ (Προεδρεύων της Επιτροπής): Το λόγο έχει η κυρία Τελιγιορίδου.

ΟΛΥΜΠΙΑ ΤΕΛΙΓΙΟΡΙΔΟΥ: Ευχαριστώ κυρία Πρόεδρε. Κύριε Υπουργέ, κύριε Γενικέ Γραμματέα, κυρίες και κύριοι συνάδελφοι, είναι νομίζω κοινά αποδεκτό ότι για να μπορέσουμε να προχωρήσουμε στην οικονομική ανάπτυξη σε μία μεταμνημονιακή εποχή, θα πρέπει να δώσουμε ιδιαίτερη βαρύτητα στον αγροτικό τομέα που θα μπορούσε στη χώρα μας να είναι η ατμομηχανή αυτής της ανάπτυξης.

Έχοντας όμως ως δεδομένο το γεγονός ότι το αγροτικό εισόδημα είναι άμεσα εξαρτημένο σε ένα πολύ μεγάλο ποσοστό από τις επιδοτήσεις από την Ε.Ε., αναρωτιέται κανείς, εάν με βάση αυτό το δεδομένο, θα μπορούσε πράγματι ο αγροτικός τομέας να γίνει η ατμομηχανή της ανάπτυξης. Η απάντηση, κατά τη γνώμη μου, όσο αιρετική και αν φαίνεται είναι ότι αυτό δεν μπορεί να γίνει εφικτό. Δηλαδή, δεν μπορεί να μιλήσουμε για μια διαφορετική δραστηριότητα στον τομέα της αγροτικής παραγωγής, εάν συνεχίσουμε και ακολουθήσουμε το παραδοσιακό μοντέλο που εφαρμόστηκε στη χώρα μέχρι σήμερα.

Νομίζω ότι θα πρέπει αυτό το παραδοσιακό μοντέλο να μείνει στο παρελθόν και να δείξουμε μια διαφορετική προοπτική, ώστε ο αγρότης, αυτός που ασχολείται με την πρωτογενή παραγωγή, να αποκτήσει χαρακτηριστικά μιας άλλης επιχειρηματικής δραστηριότητας. Νομίζω ότι μιλώντας λοιπόν για τη νέα κοινή αγροτική πολιτική, προφανώς κανείς δεν μπορεί να πει ότι δεν πρέπει να προσπαθήσουμε να διατηρηθεί το ίδιο ποσοστό πόρων σε αυτή, γιατί χωρίς πόρους δεν μπορείς να βάλεις υψηλούς στόχους και όπου υπάρχει φτώχεια, υπάρχει και γκρίνια, αλλά θα πρέπει να υπάρχει και συγκεκριμένος προσανατολισμός στο που θα κατευθυνθούν οι πόροι αυτοί.

Πρέπει να έχουμε προϊόντα υψηλής διατροφικής αξίας; Πρέπει να έχουμε διατροφική επάρκεια ως χώρα; Πρέπει να ευνοήσουμε συνεργατικές δράσεις, ώστε να βοηθήσουμε μέσα και από τη μείωση του κόστους παραγωγής, να έχουμε μια ανταγωνιστική γεωργική δραστηριότητα; Νομίζω ότι αυτά σε συνδυασμό με την ενημέρωση που μας κάνατε για το σεβασμό στο περιβάλλον για το έξυπνο ανθεκτικό γεωργικό τομέα για την ευζωία για την κοινωνικοοικονομική συνοχή, θα πρέπει να είναι ο άμεσος στόχος.

Νομίζω ότι η κοινή αγροτική πολιτική θα πρέπει να δώσει ένα διαφορετικό όραμα και μία προοπτική, ώστε να δώσουμε ιδιαίτερη βαρύτητα στην πιστοποίηση των προϊόντων, στην καθετοποίηση της παραγωγής με μονάδες μεταποίησης, στην απόκτηση προϊόντων ποιότητας και προϊόντων ταυτότητας. Εδώ νομίζω λοιπόν ότι η προετοιμασία ενός εθνικού σχεδίου θα πρέπει να λάβει υπόψη τους στόχους αυτούς.

Προφανώς, δεν είναι εύκολη η επίτευξή τους, καθώς υπάρχει ένα συγκεκριμένο μοντέλο που έχει και βαθιές ρίζες στη χώρα μας. Σαφώς, η αγροτική παραγωγή εξαρτάται από αστάθμητους παράγοντες. Νομίζω, όμως, ότι πέρα από τη διασφάλιση των κεκτημένων, όσον αφορά τις παρεμβάσεις και τις συνεργασίες για τη διατήρηση των πόρων, θα πρέπει να δοθεί μια άλλη προοπτική για την ενίσχυση των νέων αγροτών και των νέων αγροτικών σχημάτων, για την προβολή των αγροτικών προϊόντων στο εξωτερικό και την ενίσχυση των εξαγωγικών δραστηριοτήτων για τη διαφήμιση των προϊόντων μας και για να γίνουν αυτά, θέλω να πω ότι θα πρέπει και το Υπουργείο Αγροτικής Ανάπτυξης, αλλά και η Κοινή Αγροτική Πολιτική να δώσει ιδιαίτερη βαρύτητα σε αξιοποίηση νέων χρηματοδοτικών εργαλείων.

Εγώ θεωρώ πολύ σημαντικό αυτό που ειπώθηκε για την αναδιανεμητική ενίσχυση για πάνω από 60.000. Δεν ξέρω κατά πόσο θα ήταν εφικτό, γιατί δεν έχω τις ανάλογες γνώσεις, ώστε να υπάρξει ακόμη και μια τράπεζα ειδικού σκοπού για την ενίσχυση των νέων αγροτών, αλλά και για τη βελτίωση των ήδη υπαρχουσών αγροτικών επιχειρήσεων και δεν ξέρω κατά πόσο θα μπορούσε και ένα επιπλέον εργαλείο, που ίσως θα μπορούσαμε να το ονομάσουμε «Τράπεζα Γης» να δώσει τη δυνατότητα, ώστε ο μικρός κλήρος που υπάρχει στη χώρα να πάψει πλέον να υπάρχει, μέσα από την αναδιανομή της γης, η οποία ανήκει στο δημόσιο, είναι ανεκμετάλλευτη και νομίζω ότι στην εποχή μιας νέας αγροτικής ανάπτυξης, αυτή η γη, η οποία δεν είναι εκμεταλλεύσιμη, θα πρέπει να δοθεί σε ανθρώπους, οι οποίοι δεν έχουν κλήρο και θέλουν να ασχοληθούν με τη γεωργία, χωρίς να έχουν ούτε το κεφάλαιο της γης ούτε το ζωικό κεφάλαιο. Νομίζω ότι η προσπάθεια που γίνεται από το Υπουργείο είναι πάρα πολύ σημαντική και ότι οι παρεμβάσεις που γίνονται, γίνονται προς αυτή την κατεύθυνση. Σας ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Σας ευχαριστώ και εγώ. Το λόγο έχει ο κ Γεωργιάδης.

ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής): Ευχαριστώ, κυρία Πρόεδρε και συγγνώμη για τη καθυστέρηση. Είχαμε τη Βουλή των Εφήβων στην Ολομέλεια και ήμουν εκεί. Οπότε, πιθανότατα κάποια πράγματα, κύριε Υπουργέ, που θα αναφέρω, να τα έχετε καλύψει στη δική σας τοποθέτηση ή πιθανότατα στο τέλος που θα κλείσετε, να μας απαντήσετε και εσείς, κύριε Γενικέ, με τη σειρά σας.

Ήθελα να κάνω ένα μικρό σχόλιο σχετικά με μια αναφορά του κ. Ουρσουζίδη. Κύριε Ουρσουζίδη, αναφερθήκατε σε Μακεδονία και Κεντρική Μακεδονία. Πρέπει να προσέχουμε πλέον πού θα αναφερόμαστε. Τουλάχιστον, ακόμα είναι ελληνική. Λοιπόν, ήταν ένα σχόλιο, που δεν μπορούσα να το αφήσω να πέσει «κάτω». Καταλαβαίνετε το λόγο.

(Θόρυβος στην Αίθουσα)

ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής): Αφήστε τα αυτά, γιατί εσείς τα έχετε προκαλέσει όλα αυτά. Θα μπορούσατε να τα κάνετε διαφορετικά.

(Θόρυβος στην Αίθουσα)

ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής): Δεν είναι καφενείο. Είναι πολιτικό σχόλιο. Να είμαστε προσεκτικοί σε όλα.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Παρακαλώ, παρακαλώ. Ο κ. Γεωργιάδης σκέφτεται ότι αύριο δεν θα είναι ελληνική. Τι να κάνουμε;

(Θόρυβος στην Αίθουσα)

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Αυτός δεν είναι σοβαρός, συνάδελφοι, αυτό που το λέει. Εσείς γιατί…

ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής): Δεν είναι έτσι, κυρία Πρόεδρε. συγγνώμη, αλλά αναφέρθηκε σε Μακεδονία, Κεντρική Μακεδονία και αυτή τη στιγμή κάποιοι θέλετε -εσείς η συγκυβέρνηση ΣΥΡΙΖΑ-ΑΝΕΛ- να λέγονται «Βόρεια Μακεδονία». Αυτή τη συμφωνία πάτε να φέρετε. Οπότε πιθανότατα να πρέπει και εμείς ή και εσείς όλοι που αναφέρεστε, να λέτε «Νότια Μακεδονία» από εδώ και στο εξής. Πρέπει να είναι…

(Θόρυβος στην Αίθουσα)

ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής): Δεν είναι αυτή η άποψή μου. Αυτή είναι η δική σας άποψη. Να μη φέρνετε αυτές τις συμφωνίες, για να μη μας δίνετε εμάς «τροφή» για σχόλια αντίστοιχα.

Λοιπόν, πάμε παρακάτω, γιατί ανέβηκαν οι τόνοι και δεν θα έπρεπε.

Λοιπόν με το σημερινό αυτό που φέρνετε, κύριε Υπουργέ και γενικότερα με τη συζήτηση που είχαμε κάνει πριν από μερικούς μήνες, δεν βλέπουμε κάτι το οποίο να έχει μία διαφορά σε σχέση με αυτά που είχαμε πει και πολύ απλά μια αφαίρεση να κάνει κάποιος μέσα σε ένα ποσό, το ποσό που διαθέτει η Ελλάδα την περίοδο 2021-27, θα είναι μειωμένο τουλάχιστον κατά 1,2 δισ. σε σχέση με την περίοδο 2014-2020.

Δηλαδή, αυτά είναι τα χρήματα που θα χάσουν οι αγρότες ακριβώς και οι πόροι θα είναι λιγότεροι, οπότε θα κατανέμονται και με πιο αυστηρές προϋποθέσεις.

Το γεγονός, λοιπόν, ότι όλοι οι ευρωπαίοι αγρότες θα χάσουν συνολικά περίπου 5%, σε σχέση με την προηγούμενη προγραμματική περίοδο, δεν θα πρέπει να αποτελεί κάποιο άλλοθι για την Κυβέρνηση, αντίθετα οφείλει να απολογηθεί γιατί ασμένως έσπευσε να συναινέσει στην περικοπή, από τον προϋπολογισμό της Ε.Ε. των κονδυλίων για την γεωργία, ενός τόσο ευαίσθητου τομέα, προκειμένου να αντιμετωπισθεί η απώλεια των 11 δις ευρώ, λόγω του Brexit και από την απώλεια που έχουμε από εκεί. Και αυτό, ενώ γνωρίζετε πολύ καλά τις δυσκολίες που αντιμετωπίζουν οι αγρότες μας, συχνά αυτή τη στιγμή βρίσκονται στα όρια της επιβίωσης.

Θα ήθελα να σας ρωτήσω, κύριε Υπουργέ, ποια είναι η εναλλακτική ελληνική πρόταση για την εξεύρεση αυτών των 11 δις ευρώ που θα λείψουν εξαιτίας του Brexit και αν προτείνατε κάποιες εναλλακτικές πηγές εσόδων ή περικοπές εξόδων και ποιες θα είναι αυτές;

Επιπρόσθετα, γίνονται κάποιες διατυπώσεις σχετικά με την αναδιανομή των επιδοτήσεων και πλέον η στήριξη του γεωργικού εισοδήματος θα είναι πιο στοχευμένη από ό,τι σήμερα. Απλά, μας προδιαθέτει αυτή η δήλωση, για μειώσεις των επιδοτήσεων και σύμφωνα με αναλύσεις των ειδικών, οι περικοπές αυτές έχουν σημαντικές επιπτώσεις στα εισοδήματα, ιδιαίτερα στις περιπτώσεις, όπου η πίεση από το διεθνές περιβάλλον είναι έντονη ή προβλέπεται μείωση της κατανάλωσης, όπως για παράδειγμα στο κρέας.

Το ίδιο πιθανότατα να υπάρχει και μείωση των εσόδων για τους αγρότες, ενόψει της επερχόμενης «λαίλαπας» που θα φέρει η συμφωνία που λέγεται CETA με τον Καναδά και υπέγραψε ασμένως η σημερινή Κυβέρνηση και περιμένουμε να δούμε τις επιπτώσεις από αυτή, για την επίσης «απροστάτευτη» φέτα μας.

Το ότι θα επικρατεί στα κράτη - μέλη να οργανώσουν τα δικά τους εθνικά στρατηγικά σχέδια και να χρησιμοποιήσουν κάποια εργαλεία, δεν προσφέρει κάτι ουσιαστικό, δεδομένο πλέον ότι η «πίτα» θα είναι μικρότερη και οι ενδιαφερόμενοι θα είναι οικονομικά ασθενέστεροι, μετά από τόσα χρόνια κρίσης και μνημονίων.

Η ενσωμάτωση της περιβαλλοντικής διάστασης, ναι μεν ακούγεται κάτι θετικό, ωστόσο δεν έχουμε εμπιστοσύνη ότι στη χώρα μας θα υλοποιηθεί σωστά στην πράξη στο τέλος της ημέρας. Ακόμα και η δυνατότητα κάθε κράτους μέλους, να μπορεί να μειώνει, με άμεσες ενισχύσεις άνω των 60.000 ευρώ, με ανώτατο όριο τις 100.000 ευρώ και τα ποσά που θα εξοικονομεί να τα ανακατανείμει, εμείς πιστεύουμε ότι λίγα θα προσφέρει και στην ουσία είναι «βούτυρο στο ψωμί σας» αυτό.

Ολοκληρώνοντας, εμείς θα παραμείνουμε επιφυλακτικοί, γιατί πιστεύουμε ότι η Κυβέρνηση δεν έχει εξαντλήσει όλες τις εναλλακτικές δυνατότητες που έχει και ούτε παρουσίασε κάποιες ιδιαίτερες διαπραγματευτικές ικανότητες κατά τη διάρκεια των συζητήσεων.

Στο σημείο που έχουμε φτάσει, κυρίως, ναι μεν οι σημερινές προτάσεις αποτελούν το τελικό σχέδιο της Ευρωπαϊκής Επιτροπής, ωστόσο ακόμα υπάρχουν περιθώρια για περαιτέρω αλλαγές και γι' αυτό καλούμε την Κυβέρνηση και το αρμόδιο Υπουργείο, έστω αυτή την ύστατη στιγμή, να επιδείξουν τη δέουσα ευαισθησία για τους αγρότες, οι οποίοι υποφέρουν καθημερινά και να διαπραγματευθούν ακόμα πιο αποτελεσματικά και μεθοδικά σε κάθε επίπεδο και να μην υποχωρείτε στο παραμικρό. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστούμε πολύ, το λόγο έχει ο κ. Υπουργός.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Η σημερινή συζήτηση είναι συνέχεια συζητήσεων που κάνουμε για να ενημερώνεται η Βουλή πάνω το κομμάτι των διαπραγματεύσεων, σχετικά με την νέα ΚΑΠ την μετά το 2020, άρα δεν θα αποφασίσουμε κάτι, θα ακούσουμε βεβαίως- και αυτό περιμέναμε και δυστυχώς δεν έγινε- να δούμε πάνω σε αυτά που παρουσιάσαμε και που έρχονται από πλευράς Ευρωπαϊκής Επιτροπής, ποιες είναι οι απόψεις των Κομμάτων της Βουλής.

Εγώ θα σας πω μόνο, ξεκινώντας, ένα πράγμα. Όλο το πολιτικό σκηνικό συμφωνεί ότι ο αγροτικός χώρος είναι αυτός στον οποίο πρέπει να δώσουμε ιδιαίτερο βάρος, πόσο μάλλον όταν λέμε ότι τον θέλουμε και ως εργαλείο για την παραγωγική ανασυγκρότηση της χώρας. Θέλω, όμως, να υπενθυμίσω σε όλους ότι, από το 2009 μέχρι σήμερα, ο αγροτικός χώρος από αυτό που λέγεται κρατικός προϋπολογισμός, πλην των δαπανών λειτουργίας, δεν παίρνει ούτε ένα ευρώ. Επομένως, αντιλαμβάνεστε πόσο είναι το δικό μας βάρος όταν έχουμε μπροστά μας μια νέα ΚΑΠ και αρχίζουν και μπαίνουν ζητήματα που ξεκινούν από τη μείωση των πόρων, από την απαίτηση για άμεση σύγκλιση των ενισχύσεων και από το άλλο κομμάτι που αφορά τη διαχείριση.

Επομένως, λοιπόν, θέλω να ξεκαθαρίσω ένα πράγμα και ας μη θεωρηθεί ότι θέλω να ρίξω ευθύνες προς άλλη πλευρά. Έχοντας και την εμπειρία της Βουλής τόσα χρόνια, αλλά και ιδιαίτερα από τη συμμετοχή μου στο Συμβούλιο Υπουργών Γεωργίας, δεν πληροφορήθηκα ότι οι προηγούμενες κυβερνήσεις συμμετείχαν σε αυτές τις διαδικασίες. Η λέξη διαπραγμάτευση δεν υπήρχε. Επειδή μιλήσατε για τη CETA και τη συμφωνία με τον Καναδά, ξέρετε ότι αυτό δόθηκε το 2014, όταν η χώρα ασκούσε την Προεδρία της Ευρωπαϊκής Επιτροπής και απουσίαζε, ουσιαστικά, από τη συγκεκριμένη συμφωνία;

Επομένως, λοιπόν, δεν μπορεί να λέμε, για παράδειγμα, ότι είχε μια λειτουργία η προηγούμενη Κυβέρνηση ιδιαίτερα στα θέματα της ΚΑΠ, όταν έρχονται ανακτήσεις για τους συνεταιρισμούς. Ψάχνοντας τους φακέλους, βρήκαμε ότι δεν υπήρχε ούτε μία επιστολή προς την κατεύθυνση της Ευρωπαϊκής Επιτροπής για να αιτιολογήσει γιατί είχαμε αυτές τις ανακτήσεις. Μάλιστα, κρατούσαν και αριθμό πρωτοκόλλου, ίσα-ίσα για να φαίνεται ότι εστάλη η επιστολή και δεν υπήρχε. Αναγκάζομαι μερικές φορές να λέω πράγματα, τα οποία δεν πρέπει να τα λέω, διότι αυτήν την ώρα κάνουμε μια διαπραγμάτευση για να μπορέσουμε αυτές τις ανακτήσεις να τις μειώσουμε όσο γίνεται περισσότερο για να ανακουφίσουμε λίγο τον κόσμο και να ανταποκριθούμε πλέον ως χώρα.

Δεν ξεκινήσαμε εμείς όψιμα τη συμμετοχή μας όσο αφορά στις διαπραγματεύσεις για τη νέα ΚΑΠ. Ήδη θέματα νέας ΚΑΠ τέθηκαν από το φθινόπωρο του 2016 στο Σαπόρ της Γαλλίας, όπου από τότε ξεκινήσαμε και συμμετείχαμε και, βεβαίως, δεν είναι όψιμες οι θέσεις μας. Όσο αφορά το αν συμμετείχαμε στη τάδε συνάντηση ή στην άλλη, μπορείτε να δείτε τα ημερολόγια και του Γραμματέα και το δικό μου ως προς το τι υποχρεώσεις υπάρχουν και των δύο μας, ως πολιτική ηγεσία που χειριζόμαστε αυτά τα θέματα και είμαστε σε μια συνεννόηση.

Αν δεν μπορεί ο ένας, θα πάει ο άλλος, για να μπορέσουμε να καλύπτουμε, διότι δεν είναι μόνο οι ανάγκες αυτές. Υπάρχουν και άλλες ανάγκες στη χώρα μας. Αυτήν την ώρα μόνο υπάρχουν αιτήματα για συζητήσεις πάνω στη νέα ΚΑΠ, στα οποία προσπαθούμε να ανταποκριθούμε, έχοντας, βεβαίως και το βάρος της διαχείρισης όσον αφορά το Υπουργείο.

Επομένως, ούτε όψιμες ήταν οι κινήσεις μας και, βεβαίως, ούτε χωρίς συγκεκριμένη στόχευση. Ανά πάσα στιγμή καταθέτουμε προτάσεις, διότι διαπραγμάτευση σημαίνει πρωτίστως συμμαχίες με αντίστοιχα κράτη - μέλη. Θα σας πω μόνο ότι υπήρχε μια μεγάλη πλειοψηφία χωρών που επέμεναν ότι πρέπει να πάμε άμεσα στην πλήρη εξωτερική σύγκλιση και κατορθώσαμε μέσα από διαπραγματεύσεις και επιμονή να πάρουμε μια απόφαση με ψήφους 23 - 5. Αυτή η απόφαση που δεν μιλάει για πλήρη σύγκλιση, κατέληξε στο τέλος αυτό που υπήρχε ως τώρα στην προηγούμενη προγραμματική περίοδο, όπου υπήρξε μια βαθμιαία σύγκλιση, από το 2014 μέχρι το 2020 έχουν μειωθεί οι ενισχύσεις και προοδευτικά μειώνονται σταδιακά.

Αυτό σταμάτησε στην προκειμένη περίπτωση και θα δούμε τι θα κάνουμε στην επόμενη προγραμματική περίοδο, διότι, αν συνεχιζόταν αυτό, ουσιαστικά και την επόμενη, για το οποίο είχε συμφωνήσει η προηγούμενη Κυβέρνηση, θα είχαμε αποτελέσματα μείωσης περίπου σαν και αυτά που έρχονται τώρα ως πρόταση από πλευράς Ευρωπαϊκής Επιτροπής.

Δεν σημαίνει ότι εμείς θα συμφωνήσουμε, αλλά, σας βάζω ποιο είναι το πλαίσιο για να ξέρουμε και εμείς τι κάνουμε. Στρατηγικό σχέδιο. Νομίζω πως πέρυσι δεν είχαμε άλλη συνεδρίαση στην Επιτροπή Παραγωγής και Εμπορίου που σας είχαμε καταθέσει το στρατηγικό σχέδιο, και μάλιστα, στη σχετική συζήτηση επιφυλαχθήκατε θετικά. Το αντιλαμβάνομαι ότι ο ρόλος της Αντιπολίτευσης είναι ένας ρόλος αλλά, εμείς την επιφύλαξή σας την ερμηνεύσαμε θετικά και έτσι πρέπει να γίνεται. Άρα, λοιπόν, έχουμε στρατηγικό σχέδιο απλώς τώρα έχουμε μπροστά μας μια νέα ΚΑΠ, και οπωσδήποτε η επικαιροποίηση είναι ένα εργαλείο το οποίο πρέπει να το κάνουμε για να μπορέσουμε κατά τον καλύτερο τρόπο, αυτά στα οποία θα καταλήξουμε και δεν είμαστε σε μια ώρα που αύριο συμφωνούμε και τελείωσε, έχουμε χρόνο μπροστά μας για να συνεχίσουμε τις διαπραγματεύσεις.

Το θετικό αυτή την ώρα είναι ότι μια ευρύτατη πλειοψηφία των Υπουργών Γεωργίας είναι αντίθετη, το Ευρωπαϊκό Κοινοβούλιο είναι αντίθετο, η Ευρωπαϊκή Οικονομική Επιτροπή είναι αντίθετη, άρα λοιπόν από τη δική μας πλευρά, μεταφέρουμε στον Πρωθυπουργό γιατί οι αποφάσεις ειδικά αυτές είναι του Συμβουλίου Κορυφής. Και βεβαίως, εκεί θα δοθούν οι μάχες όπως πρέπει. Αλλά και εκεί μην νομίζετε, αρχίζει και μια ευρύτερη συζήτηση που πάει στο Ταμείο Συνοχής γενικότερα.

Αυτά τα θέματα θα αντιμετωπιστούν με μια διαπραγμάτευση βάζοντας και άλλες παραμέτρους, διότι, αυτό προέχει αυτή την ώρα, πώς θα μπορέσουμε αυτή τη λειτουργία της Ε.Ε. να την επωφεληθούμε προς όλες τις κατευθύνσεις όσο γίνεται καλύτερα. Πάντως, δεν υπάρχει περίπτωση ειδικά για την μείωση της ΚΑΠ να μην μπει έντονα και αυτό από τη δική μας πλευρά σε Συμβούλιο Κορυφής.

Ας μείνουμε σε αυτό που είναι κατάκτηση, η Επιτροπή Παραγωγής και Εμπορίου ανά τρίμηνο συνεδριάζει έξω από τις υποχρεώσεις που δημιουργεί το νομοθετικό έργο, για να συζητάμε θέματα που αφορούν τον αγροτικό χώρο και είναι θετικό. Με αυτές τις δύσκολες διαδικασίες, για εμάς θα βγει θετικό όταν φτάσουμε στον Σεπτέμβριο να έχουμε δημιουργηθεί οι συνθήκες, οι οποίες φέρνουν άλλα δεδομένα, εδώ είμαστε να τα ξαναπούμε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Κασίμης.

ΧΑΡΑΛΑΜΠΟΣ ΚΑΣΙΜΗΣ (Γενικός Γραμματέας Αγροτικής Πολιτικής και Διαχείρισης Κοινοτικών Πόρων): Στο πρώτο ερώτημα, εάν η κυβέρνηση και το Υπουργείο μας καθυστέρηση στη συμμετοχή του σε αυτές τις διαβουλεύσεις. Το Υπουργείο, είναι στην πρώτη γραμμή των συζητήσεων και των διαβουλεύσεων σε ό,τι αφορά τη νέα ΚΑΠ από την πρώτη στιγμή. Το γεγονός ότι συμμετέχει σε όλες τις συσκέψεις αυτού του τύπου, νομίζω ότι καταγράφει μια πορεία αξιόπιστης παρουσίας της κυβέρνησης στο Ευρωπαϊκό Συμβούλιο, και το οποίο συνδέεται με κάτι το οποίο και σήμερα διαστρεβλώθηκε, συνδέεται με το γεγονός ότι η στάση της και η πορεία διαχείρισης της ΚΑΠ τα προηγούμενα 3,5 χρόνια είναι καθόλα αξιόπιστη.

Η κυβέρνηση αυτή, διαχειρίστηκε με τον καλύτερο δυνατό τρόπο την έγκριση του προγράμματος αγροτικής ανάπτυξης, την έγκριση του προγράμματος αλιείας, την απορρόφηση των πόρων με αποτέλεσμα σήμερα να έχει και εγκεκριμένο πρόγραμμα αγροτικής ανάπτυξης και την υψηλότερη απορρόφηση πόρων από το 2007 σε ετήσια βάση. Το αποτέλεσμα, η απορρόφηση να βρίσκεται 3,5 μονάδες πάνω από το κοινοτικό μέσο όρο. Και εννοείται επειδή το ακούω και αυτό το επιχείρημα, το ότι αφορά και ανειλημμένες υποχρεώσεις.

Προφανώς και καλώς αφορά και ανειλημμένες υποχρεώσεις που έρχονται από το παρελθόν που τις κληρονομήσαμε από την παρελθούσα κυβέρνηση. Τι πρέπει να κάνουμε; Να αφήσουμε απλήρωτους τους αγρότες, γιατί δεν το απορροφήσατε για να πληρώσετε τους αγρότες; Δεύτερο ζήτημα: Υπάρχει σχέδιο;

Υπάρχει καταρχήν στρατηγικό σχέδιο, το οποίο έχει υποβληθεί στους θεσμούς, έχει υιοθετηθεί - σας το έχουμε παρουσιάσει - και έχει έναν σαφή στρατηγικό προσανατολισμό προς ένα παραγωγικό πρότυπο ποιότητας, ταυτότητας, περιβαλλοντικής ευαισθησίας και οργανικής γεωργίας. Αυτό λοιπόν το στρατηγικό σχέδιο, με βάση το οποίο ήδη κινούμαστε και προσαρμόζουμε τις πολιτικές μας, δεν είναι ταυτόσημο με το εθνικό στρατηγικό σχέδιο που απαιτεί η νέα ΚΑΠ.

Έθεσε η κυρία Αραμπατζή το ερώτημα «τι έχουμε κάνει». Κυρία Αραμπατζή, οι νομοθετικές προτάσεις της Ευρωπαϊκής Επιτροπής κατατέθηκαν τον Ιούνιο μήνα. Είπα νωρίτερα λοιπόν, ότι υπάρχει μια πολύ σοβαρή προπαρασκευαστική δουλειά, αλλά οι παρεμβάσεις που απαιτούνται για τη σύνταξη του νέου εθνικού στρατηγικού σχεδίου, απαιτούν μελέτες ex-ante, μελέτες SWOT, οι οποίες δρομολογούνται για την καλύτερη δυνατή προετοιμασία μας. Άρα, μιλάμε για κάτι, το οποίο έχει μια άλλη διάσταση και όχι αυτή στην οποία αναφέρεστε. Απαντώ σε άλλα δύο τρία κρίσιμα ζητήματα σε ό,τι αφορά τα ερωτήματα που ετέθησαν.

Διοικητική επάρκεια. Εμείς αναγνωρίσαμε ότι πρέπει να κάνουμε διοικητικές οργανωτικές προσαρμογές για να υπηρετήσουμε τις ανάγκες της νέας ΚΑΠ. Αυτό έχει ήδη ξεκινήσει σε διαρκείς συσκέψεις για να δούμε τι απαιτείται. Αυτό όμως δεν υλοποιείται αύριο, θα απαιτηθεί όταν ξεκινήσει η υλοποίηση της νέας ΚΑΠ. Με άλλα λόγια μετά το 2022, αλλά έχουμε ήδη ξεκινήσει αυτή τη συζήτηση.

Τρίτο ζήτημα, το οποίο έχει προκαλέσει μια σύγχυση. Οι περιβαλλοντικές μεταφορές μεταξύ των δύο πυλώνων, διότι ο κ. Τζελέπης αναφέρθηκε σε αυτό. Αυτό που απαιτείται, είναι να δεσμεύσουμε το 30% των πόρων του δεύτερου πυλώνα σε περιβαλλοντικές δεσμεύσεις. Η μεταφορά πόρων από τον πρώτο πυλώνα στον δεύτερο ίσχυε σε ένα ύψος 10%, τώρα έχει τη δυνατότητα αύξησης στο 15%, αλλά, θα μπορούσαμε να μεταφέρουμε άλλο ένα 15% αν χρειαστεί να υποβάλουμε ένα επιπλέον περιβαλλοντικό σχέδιο. Δεν είμαστε υποχρεωμένοι να το κάνουμε.

Ετέθη το ερώτημα ότι ενώ εκχωρήσαμε πόρους στις περιφέρειες της τάξης των 37%, τώρα οδηγούμαστε προς μια μεγαλύτερη συγκέντρωση. Που οφείλεται αυτή η πλάνη; Δεν υπάρχει τέτοιο ζήτημα. Η δυνατότητα εκχώρησης πόρων θα είναι δυνατή και στην επόμενη προγραμματική περίοδο. Αυτό που θέλω να θέσω, είναι ότι υπάρχει μια σύγχυση σε ό,τι αφορά το ζήτημα των ΠΟΠ σε ό,τι αφορά την αναφορά στο μακεδονικό. Ένα στοιχείο που πρέπει να γνωρίζετε, δεν υπάρχει κανένα ΠΟΠ με αναφορά μακεδονικό από τα εγκεκριμένα ΠΟΠ που έχει η χώρα. Με βάση τους κανονισμούς δεν υπάρχει κανένα προϊόν ΠΟΠ και ΠΓΕ, να είμαστε ξεκάθαροι. Προστατεύονται αυτά με βάση την έγκριση από την ίδια την Ευρωπαϊκή Επιτροπή. Σε ό,τι αφορά τα υπόλοιπα, προβλέπεται στη συμφωνία ειδική επιτροπή, η οποία θα επεξεργασθεί τυχόν τέτοια ζητήματα.

Ζήτημα επανεθνικοποίησης. Κανένα θέμα επανεθνικοποίησης του πρώτου πυλώνα των άμεσων ενισχύσεων. Αυτό που αναφέρθηκε είναι ότι με τη μείωση του προϋπολογισμού για την αγροτική ανάπτυξη στο δεύτερο πυλώνα, ενισχύεται παραπάνω η εθνική συμμετοχή. Αυτό προφανώς μας ανησυχεί. Προφανώς, έχουμε ταχθεί απέναντι σε όλα αυτά και ουδέποτε η Κυβέρνηση αυτή ασμένως κ. Γεωργιάδη αποδέχτηκε τη μείωση. Υπάρχουν τα scripta manent, έχουν κατατεθεί οι θέσεις του Υπουργού, οι θέσεις της Κυβέρνησης που συνάπτει συμμαχίες για να αντιπαλέψει αυτά που λέτε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ και τον Υπουργό και το Γενικό Γραμματέα γιατί την ενημέρωση που μας έγινε, καθώς και τους συναδέλφους για τη συμμετοχή.

 Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καρακώστα Εύη, Καφαντάρη Χαρά, Ουρσουζίδης Γεώργιος, Συρμαλένιος Νικόλαος, Τελιγιορίδου Ολυμπία, Τζάκρη Θεοδώρα, Αντωνιάδης Ιωάννης, Αραμπατζή Φωτεινή, Κατσανιώτης Ανδρέας, Κόνσολας Εμμανουήλ, Κέλλας Χρήστος, Μπούρας Αθανάσιος, Στύλιος Γεώργιος, Αρβανιτίδης Γεώργιος, Γερμενής Γεώργιος και Γεωργιάδης Μάριος.

Τέλος και περί ώρα 12.55΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΕΥΗ ΚΑΡΑΚΩΣΤΑ ΜΑΡΙΟΣ ΚΑΤΣΗΣ**